               IL-KUMMISSJONI EWROPEA
            Brussell, 7.4.2020
            COM(2020) 137 final
            2020/0053(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fl-Ukrajna fuq l-uċuħ tar-raba’ li jipproduċu ż-żerriegħa taċ-ċereali u dwar l-ekwivalenza taż-żerriegħa taċ-ċereali prodotta fl-Ukrajna

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Id-Deċiżjoni tal-Kunsill 2003/17/KE tagħti l-ekwivalenza lil ċerti pajjiżi li mhumiex fl-UE fir-rigward tal-ispezzjonijiet fuq il-post u l-produzzjoni taż-żerriegħa ta’ ċerti speċijiet imwettqa skont id-Direttivi 66/401/KEE, 66/402/KEE, 2002/54/KE u 2002/57/KE. Id-dispożizzjonijiet nazzjonali li jirregolaw iż-żerriegħa maħsuda u kkontrollata f’dawk il-pajjiżi joffru l-istess assigurazzjonijiet, fir-rigward tal-karatteristiċi taż-żerriegħa u tal-arranġamenti għall-eżami tagħha, għall-iżgurar tal-identifikazzjoni taż-żerriegħa, għall-immarkar u għall-kontroll, bħall-assigurazzjonijiet li joffru d-dispożizzjonijiet applikabbli għaż-żerriegħa maħsuda u kkontrollata fi ħdan l-Unjoni Ewropea. L-Ukrajna mhijiex inkluża ma’ dawk il-pajjiżi li mhumiex fl-UE, u għaldaqstant bħalissa mhux possibbli li ż-żrieragħ taċ-ċereali maħsuda f’dak il-pajjiż jiġu importati lejn l-Unjoni Ewropea.

               L-Ukrajna ressqet talba lill-Kummissjoni biex iż-żerriegħa taċ-ċereali tagħha tkun koperta mid-Deċiżjoni tal-Kunsill 2003/17/KE bħala ekwivalenti.

               Wara dik it-talba, il-Kummissjoni eżaminat il-leġiżlazzjoni applikabbli tal-Ukrajna u wettqet awditu tal-ispezzjonijiet fuq il-post u tas-sistema ta’ ċertifikazzjoni taż-żerriegħa fis-seħħ, għaż-żerriegħa taċ-ċereali fl-Ukrajna. Ġie konkluż li r-rekwiżiti tagħha u s-sistema fis-seħħ huma ekwivalenti għal dawk tal-Unjoni u joffru l-istess assigurazzjoni bħas-sistema tal-Unjoni.

               Għalhekk, permezz ta’ Deċiżjoni adottata mill-Kunsill u mill-Parlament Ewropew, jixraq li ż-żerriegħa tal-Ukrajna tiġi rrikonoxxuta bħala ekwivalenti għaż-żerriegħa taċ-ċereali maħsuda, prodotta u kkontrollata fl-Unjoni Ewropea.

               •Konsistenza mad-dispożizzjonijiet eżistenti fil-qasam ta’ politika

                  Din hija implimentazzjoni teknika tar-rekwiżiti eżistenti u hi għalhekk konsistenti mad-dispożizzjonijiet ta’ politika eżistenti fil-qasam ta’ politika jew fil-kummerċjalizzazzjoni taż-żrieragħ.

               •Konsistenza ma’ politiki oħrajn tal-Unjoni

                  Din il-proposta hija konformi mal-għanijiet tal-Ftehim ta’ Assoċjazzjoni bejn l-UE u l-Ukrajna, peress li se ttejjeb il-kummerċ taż-żerriegħa li tikkonforma mar-regoli tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika ta’ dan l-att hi l-Artikolu 43(2) tat-TFEU, li tagħti s-setgħa lill-Parlament Ewropew u lill-Kunsill sabiex jistabbilixxu d-dispożizzjonijiet meħtieġa sabiex jintlaħqu l-għanijiet tal-politika agrikola komuni.

               •Sussidjarjetà (għal kompetenza mhux esklużiva)

                  Ir-rekwiżiti għaż-żerriegħa huma rregolati fil-livell tal-Unjoni. Tinħtieġ azzjoni fil-livell tal-Unjoni li tiggarantixxi li ż-żerriegħa importata tkun tista’ tiċċaqlaq b’mod ħieles fis-Suq Uniku.

               •Proporzjonalità

                  Din hija l-unika forma possibbli ta’ azzjoni tal-Unjoni biex jintlaħaq l-għan imfittex.

               •Għażla tal-istrument

                  L-istrument legali huwa previst fil-bażi ġuridika, l-Artikolu 43(2) tat-TFEU.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli

               •Konsultazzjonijiet mal-partijiet ikkonċernati

                  L-Istati Membri ġew mgħarrfa u kkonsultati fil-Kumitat Permanenti dwar il-Pjanti, l-Annimali, l-Ikel u l-Għalf. Ma kienet meħtieġa l-ebda konsultazzjoni separata, peress li l-inizjattiva tikkonċerna biss l-implimentazzjoni teknika ta’ regoli eżistenti u ma saret l-ebda konsultazzjoni separata f'inizjattivi simili fl-imgħoddi. L-Ukrajna nnifisha kkummentat dwar l-abbozz tar-rapport tal-awditjar, fejn ma ġiet indikata ebda kontroversja sostanzjali.

               •Ġbir u użu tal-għarfien espert

                  Il-Kummissjoni wettqet analiżi leġiżlattiva fi skambju mal-Ukrajna, u s-servizzi tagħha wettqu spezzjoni fl-Ukrajna. Hija fasslet rapport li jippreżenta d-data meħtieġa li tiġġustifika l-inizjattiva.

               •Valutazzjoni tal-impatt

                  Din hi Deċiżjoni ta’ natura purament teknika, li timplimenta r-regoli eżistenti, u b’hekk ma hemm l-ebda ħtieġa għal valutazzjoni tal-impatt.

               •Idoneità regolatorja u simplifikazzjoni

                  Din il-proposta mhijiex marbuta mar-REFIT. Il-proposta se tistimula l-kummerċ bejn l-Ukrajna u l-UE. Permezz tal-investiment fil-kapaċitajiet tal-produzzjoni taż-żerriegħa fl-Ukrajna, il-kumpaniji bbażati fl-UE jippruvaw jiddiversifikaw iż-żoni tal-produzzjoni taż-żerriegħa tagħhom madwar l-Ewropa kollha biex inaqqsu r-riskji marbutin mal-produzzjoni f’żona klimatika waħda biss. Għalhekk l-ekwivalenza tikkontribwixxi biex tinżamm provvista kontinwa ta’ żerriegħa ta’ kwalità għolja fl-UE. Barra minn hekk, il-kumpaniji taż-żerriegħa Ewropej ifittxu opportunitajiet ġodda, li tista’ toffri l-ekwivalenza tal-UE. Il-proposta ma għandha l-ebda impatt fuq l-ispejjeż tal-konformità għall-operaturi. Il-“Kontroll Diġitali” mhux applikabbli għal din il-proposta.

               •Drittijiet fundamentali

                  Mhux applikabbli

               4.IMPLIKAZZJONIJIET GĦALL-BAĠIT

                  L-ebda

               5.ELEMENTI OĦRA

               •Pjanijiet ta’ implimentazzjoni u arranġamenti għall-monitoraġġ, għall-evalwazzjoni u għar-rappurtar

                  Mhux applikabbli

               •Dokumenti ta’ spjegazzjoni (għad-direttivi)

                  Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

                  Id-dispożizzjoni sostantiva unika fil-proposta żżid l-Ukrajna mal-lista ta’ pajjiżi, li għalihom l-ekwivalenza tal-ispezzjonijiet fuq il-post ta’ uċuħ tar-raba’ li jipproduċu ż-żerriegħa ta’ speċijiet taċ-ċereali u l-ekwivalenza taż-żerriegħa prodotta ġew rikonoxxuti.

               2020/0053 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fl-Ukrajna fuq l-uċuħ tar-raba’ li jipproduċu ż-żerriegħa taċ-ċereali u dwar l-ekwivalenza taż-żerriegħa taċ-ċereali prodotta fl-Ukrajna

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv ġie trażmess lill-parlamenti nazzjonali,

               Wara li kkunsidraw l-opinjoni l-opinjoni tal-Kumitat Ekonomiku u Soċjali Ewropew
                  1
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Id-Deċiżjoni tal-Kunsill 2003/17/KE
                  2
                tipprevedi li, f’ċerti kundizzjonijiet, l-ispezzjonijiet fuq il-post imwettqa fuq ċerti wċuħ tar-raba’ li jipproduċu ż-żerriegħa fil-pajjiżi terzi elenkati, iridu jitqiesu bħala ekwivalenti għall-ispezzjonijiet fuq il-post li jitwettqu skont il-liġi tal-Unjoni, u li, f’ċerti kundizzjonijiet, iż-żerriegħa ta’ ċerti speċijiet taċ-ċereali prodotta f’dawk il-pajjiżi, trid titqies bħala ekwivalenti għaż-żerriegħa prodotta skont il-liġi tal-Unjoni.

               (2)L-Ukrajna ressqet talba lill-Kummissjoni biex tagħti l-ekwivalenza lis-sistema tagħha tal-ispezzjonijiet fuq il-post taż-żerriegħa taċ-ċereali, kif ukoll liż-żerriegħa taċ-ċereali prodotta u ċċertifikata fl-Ukrajna.

               (3)Il-Kummissjoni eżaminat il-leġiżlazzjoni rilevanti tal-Ukrajna, u, abbażi tal-awditu li twettaq fl-2015 rigward is-sistema ta’ kontrolli uffiċjali u taċ-ċertifikazzjoni taż-żerriegħa taċ-ċereali fl-Ukrajna, u tal-ekwivalenza tal-istess sistema mar-rekwiżiti tal-Unjoni, ippubblikat is-sejbiet tagħha f’rapport imsemmi “Rapport finali ta’ awditu mwettaq fl-Ukrajna bejn is-26 ta’ Mejju 2015 u l-04 ta’ Ġunju 2015 biex tiġi vvalutata s-sistema ta’ kontrolli uffiċjali u taċ-ċertifikazzjoni taż-żerriegħa taċ-ċereali fl-Ukrajna, u l-ekwivalenza tal-istess sistema mar-rekwiżiti tal-Unjoni”.

               (4)Wara dak l-awditu, ġie konkluż li l-ispezzjonijiet fuq il-post tal-uċuħ tar-raba’ li jipproduċu ż-żerriegħa, it-teħid tal-kampjuni, l-ittestjar u l-kontrolli uffiċjali li jsiru wara taż-żerriegħa taċ-ċereali jitwettqu kif xieraq, u jissodisfaw il-kundizzjonijiet tal-Anness II tad-Deċiżjoni 2003/17/KE u r-rekwiżiti rispettivi tad-Direttiva 66/402/KEE. Madankollu, ġie konkluż li l-awtoritajiet nazzjonali responsabbli għall-implimentazzjoni taċ-ċertifikazzjoni taż-żerriegħa fl-Ukrajna huma kompetenti u joperaw kif xieraq.

               (5)Għalhekk huwa xieraq li tingħata l-ekwivalenza fir-rigward tal-ispezzjonijiet fuq il-post imwettqa fuq iż-żerriegħa taċ-ċereali fl-Ukrajna u fir-rigward taż-żerriegħa taċ-ċereali prodotta fl-Ukrajna u ċċertifikata uffiċjalment mill-awtoritajiet tagħha.

               (6)Għalhekk, jenħtieġ li d-Deċiżjoni 2003/17/KE tiġi emendata skont dan,

               ADOTTAW DIN ID-DEĊIŻJONI:

               Artikolu 1
               Emendi lid-Deċiżjoni 2003/17/KE

               L-Anness I tad-Deċiżjoni 2003/17/KE huwa emendat kif ġej:

               (a)Fit-tabella, l-entrata li ġejja tiddaħħal bejn “TR” u “US”:

                        “UA

                        Ministry of Agrarian Policy and Food of Ukraine

                        Khreshchatyk str., 24, 01001, KYIV

                        66/402/KEE”

               (b)Fin-nota f’qiegħ il-paġna ta’ dik it-tabella, it-termini li ġejjin jiddaħħlu bejn “TR — it-Turkija” u “US — l-Istati Uniti”: :

               “UA — l-Ukrajna,”.

               Artikolu 2
               Dħul fis-seħħ

               Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 3
               Destinatarji

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU C , , p. .

                     (2)

                        Id-Deċiżjoni tal-Kunsill 2003/17/KE tas-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuħ tar-raba’ li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 14.1.2003, p. 10).


               IL-KUMMISSJONI EWROPEA
            Brussell, 15.5.2020
            COM(2020) 195 final
            2020/0079(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit mill-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika dwar l-adozzjoni ta’ deċiżjoni tal-Kumitat Konġunt biex jiġi emendat il-Ftehim.

               MEMORANDUM TA’ SPJEGAZZJONI

               1.Suġġett tal-proposta

               Il-Kummissjoni tipproponi li l-Kunsill jistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit mill-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) dwar deċiżjoni tal-Kumitat Konġunt biex jiġi emendat dak il-Ftehim.

               2.Kuntest tal-proposta

               2.1.Il-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika

               Il-Ftehim dwar il-Ħruġ jistipula l-arranġamenti għall-ħruġ ordnat tar-Renju Unit mill-Unjoni u l-Euratom. Il-Ftehim dwar il-Ħruġ daħal fis-seħħ fl-1 ta’ Frar 2020.

               2.2.Il-Kumitat Konġunt

               Il-Kumitat Konġunt stabbilit skont l-Artikolu 164(1) tal-Ftehim dwar il-Ħruġ jinkludi rappreżentanti tal-Unjoni u tar-Renju Unit. Huwa kopresedut mill-Unjoni u mir-Renju Unit. L-Anness VIII tal-Ftehim dwar il-Ħruġ jistabbilixxi r-regoli ta’ proċedura tal-Kumitat Konġunt. Il-Kumitat Konġunt jiltaqa’ mill-inqas darba fis-sena jew fuq talba tal-Unjoni jew tar-Renju Unit, u jistabbilixxi l-iskeda tal-laqgħat u l-aġenda permezz ta’ kunsens reċiproku.

               Il-kompiti tal-Kumitat Konġunt huma stipulati fl-Artikolu 164 tal-Ftehim dwar il-Ħruġ, u prinċipalment jikkonsistu:

               ·mis-sorveljanza tal-implimentazzjoni u l-applikazzjoni tal-Ftehim direttament jew permezz tal-ħidma tal-kumitati speċjalizzati li jirraportaw lilu;

               ·mill-adozzjoni ta’ deċiżjonijiet u rakkomandazzjonijiet, inklużi emendi għall-Ftehim fil-każijiet previsti fih;

               ·mill-prevenzjoni ta’ problemi u s-soluzzjoni ta’ tilwim li jistgħu jinqalgħu rigward l-interpretazzjoni u l-applikazzjoni tal-Ftehim,

               2.3.Id-deċiżjoni prevista tal-Kumitat Konġunt

               Il-Kumitat Konġunt jista’ jadotta deċiżjoni li temenda l-Ftehim dwar il-Ħruġ, bis-saħħa tal-Artikolu 164(5)(d) tal-Ftehim, biex jikkoreġi żbalji, jindirizza ommissjonijiet jew nuqqasijiet oħra, jew biex jindirizza sitwazzjonijiet li ma kinux previsti meta ġie ffirmat il-Ftehim dwar il-Ħruġ, dment li l-modifiki ma jemendawx l-elementi essenzjali tal-Ftehim.

               L-għan tad-deċiżjoni prevista huwa li tindirizza ommissjonijiet u nuqqasijiet li ma jemendawx l-elementi essenzjali tal-Ftehim dwar il-Ħruġ.

               Id-deċiżjoni prevista se ssir vinkolanti għall-Partijiet f’konformità mal-Artikolu 166(2) tal-Ftehim dwar il-Ħruġ. F’konformità mar-Regola 9 tar-Regoli ta’ Proċedura, id-deċiżjonijiet adottati mill-Kumitat Konġunt jispeċifikaw id-data li fiha se jidħlu fis-seħħ.

               3.Pożizzjoni li għandha tiġi adottata f’isem l-Unjoni

               3.1.Il-Ħames Parti dwar id-Dispożizzjonijiet Finanzjarji

               Minħabba li l-Ftehim dwar il-Ħruġ daħal fis-seħħ aktar tard milli kien previst inizjalment minħabba diversi estensjonijiet tal-istatus tar-Renju Unit bħala Stat Membru tal-unjoni, il-Ħames Parti dwar id-Dispożizzjonijiet Finanzjarji teħtieġ diversi aġġustamenti tekniċi.

               3.1.1.L-Artikolu 135 jikkonċerna l-kontribuzzjoni u l-parteċipazzjoni tar-Renju Unit fl-implimentazzjoni tal-baġits tal-Unjoni. Għandu l-għan li jiżgura l-kontribuzzjoni u l-parteċipazzjoni normali tar-Renju Unit fil-baġits tal-Unjoni mid-data tal-ħruġ sa tmiem il-perjodu ta’ tranżizzjoni. Minħabba li d-data tal-ħruġ tar-Renju Unit mill-Unjoni kienet il-31 ta’ Jannar 2020, huwa xieraq, f’ġieħ iċ-ċertezza tad-dritt, li titħassar ir-referenza għas-sena 2019 fit-titolu u fil-paragrafu 1 tal-Artikolu 135 tal-Ftehim.

               3.1.2.L-Artikolu 137 jikkonċerna l-parteċipazzjoni tar-Renju Unit fl-implimentazzjoni tal-programmi u l-attivitajiet tal-Unjoni mid-data tal-ħruġ tar-Renju Unit mill-Unjoni sa tmiem il-perjodu ta’ tranżizzjoni. Minħabba li d-data tal-ħruġ tar-Renju Unit mill-Unjoni kienet il-31 ta’ Jannar 2020, huwa xieraq, f’ġieħ iċ-ċertezza tad-dritt, li titħassar ir-referenza għas-sena 2019 fit-titolu u fil-paragrafu 1 tal-Artikolu 137 tal-Ftehim.

               3.1.3.L-Artikolu 143 jikkonċerna l-obbligazzjonijiet finanzjarji relatati ma’ self għall-assistenza finanzjarja, il-FEIS, l-EFSD u l-mandat ta’ self estern. Fih bosta obbligi ta’ rapportar għall-Unjoni li d-dati ta’ referenza ta’ rapportar tagħhom diġà għaddew. L-ewwel data hija l-31 ta’ Lulju 2019, li kienet id-data mistennija għall-ewwel rapport li juri s-sitwazzjoni tal-operazzjonijiet finanzjarji taħt l-Artikolu 143 fid-data tal-ħruġ tar-Renju Unit mill-Unjoni. Minħabba li d-data tal-ħruġ kienet il-31 ta’ Jannar 2020, huwa meħtieġ li jiġi mmodifikat il-paragrafu 1 tal-Artikolu 143 biex jindika li l-ewwel rapport se jkun mistenni fil-31 ta’ Lulju 2020. Se jkun meħtieġ ukoll li jitneħħew ir-referenzi għas-sena 2019 fil-bqija ta’ dak il-paragrafu.

               3.1.4.L-Artikolu 144 jikkonċerna strumenti finanzjarji taħt implimentazzjoni diretta jew indiretta ffinanzjati bil-programmi tal-QFP 2014-2020 jew taħt perspettivi finanzjarji preċedenti. Jinkludi referenza għall-ewwel rapport li juri s-sitwazzjoni tal-operazzjonijiet finanzjarji bis-saħħa tal-Artikolu 143 u d-data tiegħu. Għaldaqstant huwa meħtieġ li r-referenza għal din id-data fl-Artikolu 144(1) tiġi modifikata.

               3.1.5.L-Artikolu 150 jikkonċerna l-obbligazzjoni li għadha tgħodd tar-Renju Unit u r-rimborż tal-kapital imħallas fil-qafas tal-Bank Ewropew tal-Investiment (BEI) fi tnax-il pagament. Jinkludi d-data għall-ewwel pagament fil-qafas tar-rimborż mill-BEI tal-kapital imħallas lir-Renju Unit (il-15 ta’ Diċembru 2019), bl-għan li r-rimborż jibda jsir fi tmiem is-sena li fiha jseħħ il-ħruġ tar-Renju Unit mill-Unjoni. Minħabba li d-data tal-ħruġ kienet il-31 ta’ Jannar 2020, huwa meħtieġ li r-referenza għal din id-data tiġi mmodifikata.  Wara diskussjonijiet mal-BEI, huwa propost li l-ewwel pagament jiġi previst fl-2020, aktar speċifikament fil-15 ta’ Ottubru 2020. Minħabba li r-rimborż jibda sena wara, huwa meħtieġ ukoll li tiġi mmodifikata d-data tal-pagament finali, li jenħtieġ li tkun il-15 ta’ Ottubru 2031. Jenħtieġ li l-Paragrafu 4 tal-Artikolu 150 jiġi emendat skont dan.

               L-Artikolu baġitarju 150 jipprevedi wkoll il-komunikazzjoni mill-BEI tal-esponiment tar-Renju Unit skont l-operazzjonijiet finanzjarji tal-BEI fil-31 ta’ Lulju 2019. Minħabba li d-data tal-ħruġ kienet il-31 ta’ Jannar 2020, huwa meħtieġ fil-paragrafu 8 ta’ din il-komunikazzjoni tiġi mmodifikata d-data għall-istess jum imma sena wara, jiġifieri l-31 ta’ Lulju 2020.

               L-Artikolu 150 fih obbligu biex il-BEI, kull sena u sa meta jispiċċa l-obbligu tar-Renju Unit skont dak l-Artikolu, jikkomunika l-esponiment li jkun fadal tar-Renju Unit skont operazzjonijiet finanzjarji tal-BEI. Id-data indikata bħalissa fil-Ftehim hija l-31 ta’ Marzu ta’ kull sena, li tibda fl-2020. Minħabba li d-data tal-ħruġ kienet il-31 ta’ Jannar 2020, l-ewwel esponiment li għandu jiġi rraportat huwa dak tal-31 ta’ Diċembru 2020; għaldaqstant, l-ewwel komunikazzjoni għandha ssir fil-31 ta’ Marzu 2021. It-tieni subparagrafu tal-Artikolu 150(8) għandu jiġi emendat skont dan.

               3.1.6.L-Artikolu 145 jikkonċerna r-rimborż tas-sehem tar-Renju Unit mill-assi netti tal-Komunità Ewropea tal-Faħam u l-Azzar (KEFA). Id-dħul minn dawn l-assi jiġi trasferit lill-Fond tar-Riċerka għall-Faħam u l-Azzar (RFCS) li jiffinanzja proġetti ta’ riċerka fil-qasam tal-faħam u l-azzar. Dawn il-proġetti mhumiex parti mill-QFP u għandhom il-bażi ġuridika tagħhom fil-Protokoll Nru 37 tat-Trattat dwar l-Unjoni Ewropea dwar il-konsegwenzi finanzjarji tal-iskadenza tat-trattat tal-KEFA u dwar il-fond tar-riċerka għall-faħam u l-azzar. Għalhekk isegwi li l-għotjiet relatati ma’ dawn il-proġetti mhumiex koperti mill-Artikoli 137 u 138 tal-Ftehim dwar il-ħruġ u li għalhekk ma hemmx proviżjonamenti previsti għal tali għotjiet li għadhom għaddejjin mogħtija lill-benefiċjarji tar-Renju Unit sa tmiem il-perjodu ta’ tranżizzjoni.

               Għaldaqstant huwa meħtieġ li l-Ftehim dwar il-Ħruġ jiġi emendat biex jimtela’ dan il-vojt ġuridiku. Huwa propost li għall-għotjiet taħt l-RFCS tiġi segwita l-istess loġika bħal dik applikata għall-għotjiet iffinanzjati taħt il-QFP. Dan ifisser li l-għotjiet tal-RFCS iffirmati mal-benefiċjarji tar-Renju Unit qabel tmiem il-perjodu ta’ tranżizzjoni għandhom jiġu onorati sa meta jagħlqu. Tali approċċ ikun konformi wkoll mar-regoli dwar il-finanzjament tal-RFCS, skont liema l-impenji għas-sena N ikunu ffinanzjati mid-dħul mill-assi  tal-Komunità Ewropea tal-Faħam u l-Azzar tas-sena N-2 (fi kliem ieħor, fl-2020, il-proġetti huma ffinanzjati mid-dħul mill-2018). B'analoġija mar-regola tal-QFP u huwa u jitqies ir-rimborż tal-assi lir-Renju Unit mit-30 ta’ Ġunju 2021, qed jiġi propost li tmiem il-perjodu ta’ tranżizzjoni jiżdied bħala data limitu għall-firma. Jenħtieġ li jiżdied it-tielet paragrafu mal-Artikolu 145 tal-Ftehim biex jiġi rifless dan.

               3.2.L-Anness 2 tal-Protokoll dwar l-Irlanda/l-Irlanda ta' Fuq

               Il-Protokoll dwar l-Irlanda/l-Irlanda ta’ Fuq sar sabiex jindirizza ċ-ċirkostanzi uniċi fil-gżira tal-Irlanda fil-qafas tal-ħruġ tar-Renju Unit mill-Unjoni. Jinkludi dispożizzjonijiet biex tiġi evitata fruntiera fiżika bejn l-Irlanda u l-Irlanda ta' Fuq u jipprevedi l-allinjament tal-Irlanda ta’ Fuq ma’ sett limitat ta’ regoli li huma relatati mas-Suq Uniku tal-Unjoni għall-merkanzija. L-Anness 2 tal-Protokoll fih lista tad-dispożizzjonijiet tad-dritt tal-Unjoni msemmija fl-Artikolu 5(4) tal-Protokoll, li f'dan ir-rigward japplikaw għall-Irlanda ta’ Fuq. Tmien atti li huma essenzjali għall-applikazzjoni tar-regoli tas-Suq Intern għall-merkanzija għall-Irlanda ta’ Fuq bi żvista ma tniżżlux f’dan l-anness. Barra minn hekk, tliet noti li huma meħtieġa biex jiddefinixxu ulterjorment il-kamp ta’ applikazzjoni ta’ ċerti atti speċifiċi mniżżla fl-Anness 2 tal-Protokoll dwar l-Irlanda/l-Irlanda ta' Fuq bi żvista ma ġewx inklużi f’dan l-anness.

               3.2.1.Id-Direttiva (UE) 2019/904 dwar it-tnaqqis tal-impatt ta’ ċerti prodotti tal-plastik fuq l-ambjent
                  1

               Id-Direttiva (UE) 2019/904 tippromwovi approċċi ċirkolari li jagħtu prijorità lil prodotti sostenibbli u mhux tossiċi li jistgħu jerġgħu jintużaw minflok prodotti li jintużaw darba biss, bl-għan li titnaqqas il-kwantità ta’ skart iġġenerat. Din id-Direttiva tikkomplementa d-Direttiva 94/62/KE dwar l-imballaġġ u l-iskart mill-imballaġġ li diġà hija inkluża fl-Anness 2 tal-Protokoll dwar l-Irlanda/l-Irlanda ta' Fuq. Huwa meħtieġ li dawn iż-żewġ strumenti jiġu applikati għat-territorju tal-Irlanda ta’ Fuq biex jiġi evitat l-użu ta’ approċċi differenti għall-iskart, pereżempju dwar ir-rekwiżiti tat-tikkettar, u biex jiġi żgurat li l-prodotti li jistgħu jitqiegħdu fis-suq tal-Irlanda ta’ Fuq ikunu jistgħu jinġarru legalment u b’mod sigur mill-fruntiera fl-Irlanda u l-bqija tas-suq uniku.

               Fid-dawl ta’ dan ta’ hawn fuq, u bl-għan li tiġi ppreservata l-integrità tas-suq intern sa fejn huwa kkonċernat l-imballaġġ u l-iskart mill-imballaġġ, qed jiġi propost li d-Direttiva 2019/904 tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Skart” fl-Anness 2 tal-Protokoll dwar l-Irlanda/l-Irlanda ta' Fuq.

               3.2.2.Direttiva 2011/91/UE dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel
                  2

               Id-Direttiva 2011/91/UE tistabbilixxi regoli ta’ natura ġenerali u orizzontali sabiex timmaninġja sistema komuni ta’ identifikazzjoni tal-lottijiet. Tistabbilixxi obbligu ġenerali li jiġi indikat il-lott, tagħti eċċezzjonijiet għal dan l-obbligu, talloka r-responsabbiltà tal-konformità lill-operaturi u fiha speċifikazzjonijiet għall-kontenut tal-indikazzjoni u t-tqegħid tiegħu fuq il-prodotti tal-ikel.

               L-indikazzjoni tal-lott hija sors utli ta’ informazzjoni meta prodott tal-ikel ikun is-suġġett ta’ tilwima jew jippreżenta periklu għas-saħħa tal-konsumaturi. Tiffaċilita l-ġestjoni mill-operaturi tan-negozji tal-ikel tal-irtirar mis-suq ta’ prodotti tal-ikel perikolużi, kemm f’dak li jirrigwarda l-identifikazzjoni rapida tal-lott ta’ ikel perikoluż kif ukoll f’dak li jirrigwarda li jneħħuh mis-suq fil-ħin. Hija għodda indispensabbli għall-awtoritajiet nazzjonali fil-kuntest ta’ investigazzjonijiet ta’ frodi alimentari.

               Minkejja li hemm obbligu ġenerali li tiġi pprovduta referenza għal-lott tal-manifattura jew tal-imballaġġ tal-ikel ippakkjat minn qabel fil-livell internazzjonali (l-Istandard Ġenerali tal-Codex Alimentarius għat-Tikkettar ta’ Ikel Ippakkjat minn Qabel), id-Direttiva tistabbilixxi rekwiżiti komuni speċifiċi li jmorru lil hinn minn dan l-obbligu. Finalment, prodotti tal-ikel li jidħlu fl-Unjoni Ewropea minn pajjiżi terzi jridu jkunu konformi mar-rekwiżiti ta’ traċċabbiltà stabbiliti fil-leġiżlazzjoni tal-Unjoni sabiex ikunu jistgħu jiġu kkumerċjalizzati fl-Unjoni legalment.

               Finalment, id-Direttiva 2011/91/UE żżid mal-obbligi stabbiliti mir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li tistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel, li diġà huwa inkluż fl-Anness 2 tal-Protokoll dwar l-Irlanda/l-Irlanda ta’ Fuq.

               Fid-dawl ta’ dan ta’ hawn fuq, u bl-għan li tiġi ppreservata l-unità tas-suq intern kif ukoll is-saħħa u sigurtà taċ-ċittadini tal-UE, qed jiġi propost li d-Direttiva 2011/91/UE tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Ikel - Ġenerali” fl-Anness 2 tal-Protokoll dwar l-Irlanda/l-Irlanda ta' Fuq.

               3.2.3.Id-Direttiva tal-Kunsill 66/401/KEE tal-14 ta' Ġunju 1966 dwar it-tqegħid fis-suq ta' żerriegħa ta' pjanti tal-għalf
                  3

               Id-Direttiva 66/401/KEE tistabbilixxi regoli dwar it-tqegħid fis-suq ta’ żerriegħa ta’ pjanti tal-għalf fl-Unjoni. Tinkludi rekwiżiti dwar l-identità, is-saħħa u l-kwalità, kif ukoll il-miżuri ta’ ċertifikazzjoni ta’ dawn iż-żrieragħ, skont liema jistgħu jiġu kkumerċjalizzati liberament fl-Unjoni.

               Fid-dawl ta’ dan ta’ hawn fuq, u bl-għan li jiġi ppreservat it-tqegħid fis-suq tal-pjanti tal-għalf fl-Unjoni, qed jiġi propost li d-Direttiva 66/401/KEE tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Materjal riproduttiv tal-pjanti” fl-Anness 2 tal-Protokoll dwar l-Irlanda/l-Irlanda ta’ Fuq.

               3.2.4.Id-Direttiva tal-Kunsill 98/56/KE tal-20 ta' Lulju 1998 dwar il-marketing tal-materjali tal-propagazzjoni tal-pjanti ornamentali
                  4

               Id-Direttiva 98/56/KE tistabbilixxi regoli dwar it-tqegħid fis-suq tal-materjal tal-propagazzjoni tal-pjanti ornamentali fl-Unjoni. Tinkludi rekwiżiti dwar il-kwalità u s-saħħa ta’ dan il-materjal, skont liema jista’ jiġi kkumerċjalizzat liberament fl-Unjoni.

               Fid-dawl ta’ dan ta’ hawn fuq, u bl-għan li jiġi ppreservat it-tqegħid fis-suq tal-materjal tal-propagazzjoni tal-pjanti ornamentali fl-Unjoni, qed jiġi propost li d-Direttiva 98/56/KE tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Materjal riproduttiv tal-pjanti” fl-Anness 2 tal-Protokoll dwar l-Irlanda/l-Irlanda ta’ Fuq.

               3.2.5.Id-Direttiva tal-Kunsill 2008/72/KE tal-15 ta’ Lulju 2008 dwar it-tqegħid fis-suq ta’ ħxejjex ta’ propagazzjoni u materjal taż-żrigħ, barra ż-żerriegħa
                  5

               Id-Direttiva tal-Kunsill 2008/72/KE tistabbilixxi regoli dwar it-tqegħid fis-suq ta’ materjal ta’ propagazzjoni u żrigħ tal-ħxejjex fl-Unjoni. Tinkludi rekwiżiti dwar l-identità, is-saħħa u l-kwalità, kif ukoll il-miżuri ta’ kontroll ta’ dan il-materjal, skont liema jista’ jiġi kkumerċjalizzat liberament fl-Unjoni.

               Fid-dawl ta’ dan ta’ hawn fuq, u bl-għan li jiġi ppreservat it-tqegħid fis-suq tal-materjal tal-propagazzjoni u ż-żrigħ tal-ħxejjex fl-Unjoni, qed jiġi propost li d-Direttiva 2008/72/KE tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Materjal riproduttiv tal-pjanti” fl-Anness 2 tal-Protokoll dwar l-Irlanda/l-Irlanda ta’ Fuq.

               3.2.6.Ir-Regolament tal-Kunsill (KE) Nru 111/2005 li jistabbilixxi regoli għall-monitoraġġ ta' kummerċ fil-prekursuri ta' drogi bejn il-Komunità u pajjiżi terzi
                  6

               Ir-Regolament (KE) Nru 111/2005 jimplimenta l-Konvenzjoni tan-Nazzjonijiet Uniti kontra t-Traffikar Illeċitu fi Drogi Narkotiċi u Sustanzi Psikotropiċi adottata fi Vjenna fid-19 ta’ Diċembru 1988, li l-Komunità hija parti minnhom. Ir-Regolament (KE) Nru 111/2005 b’mod partikolari għandu l-għan li jimplimenta fid-dritt tal-Unjoni l-Artikolu 12 ta’ din il-Konvenzjoni billi jistabbilixxi regoli Komunitarji dwar il-kummerċ fis-sustanzi użati frekwentement fil-manifattura illegali tad-drogi narkotiċi u billi jistabbilixxi sistema biex timmonitorja l-kummerċ bejn l-Unjoni u pajjiżi terzi tal-prekursuri tad-droga.

               Barra minn hekk, ir-Regolament (KE) Nru 111/2005 huwa marbut b’mod inseparabbli mar-Regolament (KE) Nru 273/2004 tal-Parlament Ewropew u tal-Kunsill dwar prekursuri tad-droga, li huwa inkluż fl-Anness 2 tal-Protokoll dwar l-Irlanda/l-Irlanda ta’ Fuq: hija biss il-kombinazzjoni ta’ dawn iż-żewġ strumenti li tiżgura sistema ta’ kontroll tal-prekursuri tad-drogi koerenti u li tiġbor kollox fiha. Jekk jiġi applikat biss ir-Regolament (KE) Nru 273/2004 kif previst fil-Protokoll attwali għall-Irlanda/l-Irlanda ta’ Fuq tinħoloq lakuna fis-sistema ta’ kontroll tal-prekursuri tad-droga minħabba li ma jkunx hemm monitoraġġ u kontroll tal-importazzjoni/tranżitu/esportazzjoni tal-prekursuri tad-droga mill-Irlanda ta’ Fuq li mbagħad issir reġjun attraenti għall-manifattura tad-drogi illegali. Barra minn hekk, fin-nuqqas ta’ fruntiera fiżika bejn l-Irlanda ta’ Fuq u r-Repubblika tal-Irlanda, il-prekursuri tad-droga li jingħaddew mill-Irlanda’ ta’ Fuq jistgħu faċilment isibu ruħhom fir-Repubblika tal-Irlanda (u minn hemm f’partijiet oħra tal-UE) fejn ikunu jistgħu jintużaw għall-manifattura ta’ drogi illegali.

               Fid-dawl ta’ dan ta’ hawn fuq, u bl-għan li tiġi ppreservata s-sistema ta’ kontroll tal-prekursuri tad-droga fl-Unjoni, qed jiġi propost li r-Regolament (KE) Nru 111/2005 jiġi inkluż fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Kimiċi u relatat” fl-Anness 2 tal-Protokoll dwar l-Irlanda/l-Irlanda ta’ Fuq.

               3.2.7.Ir-Regolament (UE) 2019/880 tal-Parlament Ewropew u tal-Kunsill dwar l-introduzzjoni u l-importazzjoni ta’ beni kulturali
                  7

               Ir-Regolament 2019/880 għandu l-għan li jippreserva l-wirt kulturali tal-umanità u li jipprevjeni l-kummerċ illegali ta’ proprjetà kulturali mhux tal-UE, partikolarment meta tali kummerċ jista’ jikkontribwixxi għall-finanzjament tat-terroriżmu. Għal dan il-għan, ir-Regolament jipprojbixxi kwalunkwe introduzzjoni fl-Unjoni ta’ proprjetà kulturali li tkun ġiet esportata illegalment minn pajjiż terz. Din il-projbizzjoni ġenerali se tapplika mit-28 ta’ Diċembru 2020. Ir-Regolament jipprevedi wkoll kontrolli sistematiċi ta’ proprjetà kulturali meta din tiġi importata fl-Unjoni. Minħabba li s-sistema tal-kontrolli tad-dokumenti – liċenzji tal-importazzjoni u d-dikjarazzjonijiet tal-importaturi – tiddependi fuq sistema elettronika ċentralizzata, se jibda japplika meta din is-sistema tibda taħdem, u mhux aktar tard mit-28 ta’ Ġunju 2025.

               Jekk ir-Regolament 2019/880 ma jiġix inkluż fil-lista ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq, il-proprjetà kulturali sakkeġġata jew misruqa minn pajjiżi terzi, inkluż ir-Renju Unit, tista’ tikseb aċċess għas-suq intern tal-Unjoni permezz tal-Irlanda ta’ Fuq minħabba li mhu se jkun hemm l-ebda fruntiera fiżika bejn l-Irlanda ta’ Fuq u r-Repubblika tal-Irlanda, u għalhekk l-ebda kontrolli mid-dwana jew l-awtoritajiet tal-infurzar tal-liġi hemmhekk. Ma hemmx dubju li dan se jiġi sfruttat minn operaturi frawdolenti biex jevitaw għalkollox il-kontrolli tal-Unjoni fl-importazzjoni u b’hekk jagħmlu r-Regolament ineffettiv.

               Fid-dawl ta’ dan ta’ hawn fuq, u bl-għan li tiġi ppreservata l-integrità tas-suq intern sa fejn hija kkonċernata l-importazzjoni tal-proprjetà kulturali, qed jiġi propost li r-Regolament (UE) Nru 2019/880 jiġi inkluż fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Oħrajn” fl-Anness 2 tal-Protokoll dwar l-Irlanda/l-Irlanda ta’ Fuq.

               3.2.8.Ir-Regolament (UE) 2019/287 tal-Parlament Ewropew u tal-Kunsill li jimplimenta klawżoli ta’ salvagwardja bilaterali u mekkaniżmi oħra li jippermettu l-irtirar temporanju ta' preferenzi f'ċerti ftehimiet kummerċjali konklużi bejn l-Unjoni Ewropea u pajjiżi terzi
                  8

               Ir-Regolament 2019/287 jistabbilixxi dispożizzjonijiet għall-implimentazzjoni tal-klawżoli ta’ salvagwardja bilaterali u mekkaniżmi oħra għall-irtirar temporanju ta’ preferenzi tariffarji jew trattament preferenzjali ieħor fil-ftehimiet kummerċjali konklużi bejn l-Unjoni u l-pajjiżi terzi. Dan ir-Regolament japplika b’mod partikolari għall-aktar ftehimiet kummerċjali reċenti konklużi mill-Unjoni, pereżempju mal-Ġappun jew Singapore.

               L-Anness 2 tal-Protokoll dwar l-Irlanda/l-Irlanda/l-Irlanda ta' Fuq għandu lista tar-regolamenti kollha tal-Unjoni dwar is-salvagwardji bilaterali. Meta tfasslet il-lista fl-Anness 2 tal-Protokoll dwar l-Irlanda/l-Irlanda ta' Fuq ir-Regolament 2019/287 kien għadu mhux fis-seħħ.

               Fid-dawl ta’ dan ta’ hawn fuq, u bl-għan li tiġi ppreservata l-applikazzjoni tal-miżuri tal-kummerċ tal-UE kollha għall-oġġetti li jinġiebu fl-Irlanda ta' Fuq li jkunu f’riskju li sussegwentement jinġiebu fl-Unjoni, qed jiġi propost li d-Direttiva (UE) 2019/287 tiġi inkluża fil-lista’ ta’ dispożizzjonijiet tad-dritt tal-Unjoni li japplikaw għall-Irlanda ta’ Fuq taħt “Regolamenti dwar salvagwardji bilaterali” fl-Anness 2 tal-Protokoll dwar l-Irlanda/l-Irlanda ta' Fuq.

               3.2.9.Nota ta’ spjegazzjoni dwar il-kamp ta' applikazzjoni tar-Regolament (UE) Nru 978/2012
                  9

               Ir-Regolament (UE) 978/2012 japplika l-iskema ġeneralizzata ta’ preferenzi (SĠP) tal-Unjoni. Biex jiġu żgurati l-funzjonament u l-integrità tas-SĠP tal-Unjoni u tal-Protokoll dwar l-Irlanda/l-Irlanda ta’ Fuq, ir-Renju Unit, fejn tidħol l-Irlanda ta’ Fuq jenħtieġ li jkun eskluż għal ċerti elementi tal-kamp ta’ applikazzjoni ta’ dan l-att.

               Fid-dawl ta’ dan ta’ hawn fuq, qed jiġi propost li tiddaħħal nota taħt l-intestatura “4. Aspetti ġenerali relatati mal-kummerċ”, fl-entrata għar-Regolament (UE) 978/2012 li mingħajr preġudizzju għall-fatt li l-preferenzi tariffarji għal pajjiżi eliġibbli skont is-SĠP tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq:

               –ir-referenzi għal “Stat Membru” fl-Artikolu 9(1)(c)(ii), u fil-Kapitolu VI [Dispożizzjonijiet ta’ Salvagwardja u Sorveljanza] fir-Regolament (UE) Nru 978/2012 ma għandhomx jinqraw li jinkludu lir-Renju Unit fir-rigward tal-Irlanda ta’ Fuq;

               –ir-referenzi għas- “suq tal-Unjoni” fl-Artikolu 2(k) u l-Kapitolu VI [Dispożizzjonijiet ta’ Salvagwardja u Sorveljanza] fir-Regolament (UE) 978/2012 ma għandux jinqara li jinkludi s-suq tar-Renju Unit fir-rigward tal-Irlanda ta’ Fuq; kif ukoll

               –ir-referenzi għal “produtturi tal-Unjoni” u “l-industrija tal-Unjoni” fir-Regolament (UE) Nru 978/2012 ma għandhomx jinqraw li jinkludu l-produtturi u l-industrija, rispettivament, tar-Renju Unit fir-rigward tal-Irlanda ta’ Fuq.

               3.2.10.Nota ta’ spjegazzjoni dwar il-kamp ta' applikazzjoni tar-regolamenti bażiċi u l-miżuri tad-difiża tal-kummerċ tal-Unjoni

               Ir-regolamenti bażiċi tad-difiża tal-kummerċ tal-Unjoni huma inklużi fl-Anness 2 tal-Protokoll dwar l-Irlanda/l-Irlanda ta’ Fuq. Biex jiġi żgurat li r-regolamenti tal-Unjoni dwar id-difiża tal-kummerċ u l-Protokoll dwar l-Irlanda/l-Irlanda ta' Fuq jaħdmu kif xieraq u jżommu l-integrità tagħhom, jenħtieġ li l-kamp ta' applikazzjoni ta’ ċerti atti fir-Renju Unit fir-rigward tal-Irlanda ta’ Fuq jiġu ċċarati.

               Fid-dawl ta’ dan ta’ hawn fuq, qed jiġi propost li tiddaħħal nota fit-taqsima “5. Strumenti għad-difiża tal-kummerċ” li mingħajr preġudizzju għall-fatt li l-miżuri ta’ difiża tal-kummerċ tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq, ir-referenzi għal “Stati Membri” jew “l-Unjoni” fir-Regolament (UE) 2016/1036, fir-Regolament (UE) 2016/1037, fir-Regolament (UE) 2015/478 u fir-Regolament 2015/755 ma għandhomx jinqraw li jinkludu lir-Renju Unit f’dak li jirrigwarda lill-Irlanda ta’ Fuq. Barra minn hekk, l-importaturi li jkunu ħallsu dazji anti-dumping jew kumpensatorji wara l-importazzjoni ta’ merkanzija żdoganata fl-Irlanda ta’ Fuq jistgħu jitolbu rimborż ta’ tali dazji esklussivament bis-saħħa tal-Artikolu 11(8) tar-Regolament (UE) 2016/1036 jew l-Artikolu 21 tar-Regolament (UE) 2016/1037 rispettivament.

               3.2.11.Nota ta’ spjegazzjoni dwar il-kamp ta' applikazzjoni tal-miżuri ta’ salvagwardja bilaterali tal-Unjoni

               Ir-regolamenti tal-Unjoni dwar il-miżuri ta’ salvagwardja bilaterali huma inklużi fl-Anness 2 tal-Protokoll dwar l-Irlanda/l-Irlanda ta' Fuq. Biex jiġi żgurat li r-regolamenti tal-Unjoni u l-Protokoll dwar l-Irlanda/l-Irlanda ta' Fuq jaħdmu kif xieraq u jżommu l-integrità tagħhom, jenħtieġ li l-kamp ta' applikazzjoni ta’ ċerti atti fir-Renju Unit fir-rigward tal-Irlanda ta’ Fuq jiġu ċċarati.

               Mingħajr preġudizzju għall-fatt li l-miżuri ta’ salvagwardja bilaterali tal-Unjoni għandhom japplikaw fir-Renju Unit fir-rigward tal-Irlanda ta’ Fuq, ir-referenzi għal “Stati Membri” jew “l-Unjoni” fir-regolamenti elenkati fit-taqsima 6 “Regolamenti dwar salvagwardji bilaterali” ma għandhomx jinqraw li jinkludu lir-Renju Unit f’dak li jirrigwarda l-Irlanda ta' Fuq.

               3.3.L-Anness I għall-Ftehim dwar il-Ħruġ dwar il-koordinazzjoni tas-sigurtà soċjali

               Il-Parti I tal-Anness I tal-Ftehim dwar il-Ħruġ fiha d-deċiżjonijiet u r-rakkomandazzjonijiet tal-Kummissjoni Amministrattiva għall-Koordinazzjoni tas-Sistemi tas-Sigurtà Soċjali li l-Unjoni u r-Renju Unit iridu jqisu kif xieraq meta japplikaw ir-regoli ta-koordinazzjoni tas-sigurtà soċjali (ara l-Artikolu 31 tal-Ftehim dwar il-Ħruġ).

               Fid-19 ta’ Diċembru 2018, il-Kummissjoni Amministrattiva għall-Koordinazzjoni tas-Sistemi tas-Sigurtà Soċjali approvat id-Deċiżjoni Nru F3
                  10
                rigward l-interpretazzjoni tal-Artikolu 68 tar-Regolament (KE) Nru 883/2004 rigward il-metodu ta’ kalkolu tas-suppliment li jagħmel tajjeb għad-differenza. Din id-deċiżjoni ilha applikabbli mis-16 ta’ Lulju 2019; madankollu ma ġietx elenkata fil-Parti I tal-Anness I, u jenħtieġ li tiżdied.

               Fis-27 ta’ Ġunju 2019, il-Kummissjoni Amministrattiva għall-Koordinazzjoni tas-Sistemi tas-Sigurtà Soċjali approvat id-Deċiżjoni Nru E7
                  11
                li tistipola l-arranġamenti prattiċi għall-kooperazzjoni u l-iskambju tad-data applikabbli mit-3 ta’ Lulju 2019 u sakemm l-Iskambju Elettroniku ta’ Informazzjoni dwar is-Sigurtà Soċjali (EESSI) jiġi implimentat bis-sħiħ fl-Istati Membri. Din id-deċiżjoni madankollu ma ġietx elenkata fl-Anness I tal-Ftehim dwar il-Ħruġ, u jenħtieġ li tiżdied.

               4.Bażi ġuridika

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Id-deċiżjoni li l-Kumitat Konġunt huwa mitlub jadotta tikkostitwixxi att b’effett legali. L-att previst se jkun vinkolanti għall-Partijiet f’konformità mal-Artikolu 166(2) tal-Ftehim.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               L-għan waħdieni u l-kontenut tal-att previst huma relatati ma’, minn naħa, l-emendar tal-Ftehim biex jiġu indirizzati l-ommissjonijiet u n-nuqqasijiet, filwaqt li ma jiġux emendati l-elementi essenzjali tiegħu u, min-naħa l-oħra, li l-Ftehim jiġi emendat f’każ speċifikament previst minn dawn tal-aħħar.

               Il-konklużjoni tal-Ftehim kienet ibbażata fuq l-Artikolu 50(2) tat-Trattat dwar l-Unjoni Ewropea.

               Għaldaqstant, u f’konformità mal-prinċipju bażiku li att jista’ jiġi emendat biss b’att tal-istess tip, il-bażi ġuridika sostantiva tad-deċiżjoni proposta hija l-Artikolu 50(2) tat-Trattat dwar l-Unjoni Ewropea.

               4.1.Konklużjoni

               Jentħieġ li l-bażi ġuridika tad-deċiżjoni proposta tkun l-Artikolu 50(2) tat-Trattat dwar l-Unjoni Ewropea, flimkien mal-Artikolu 218(9) TFUE.

               5.Pubblikazzjoni tal-att previst

               Billi d-deċiżjoni tal-Kumitat għall-Kummerċ se temenda l-Ftehim dwar il-Ħruġ, huwa xieraq li tiġi ppubblikata f’Il-Ġurnal Uffiċjali tal-Unjoni Ewropea wara li tiġi adottata.

               2020/0079 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit mill-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika dwar l-adozzjoni ta’ deċiżjoni tal-Kumitat Konġunt biex jiġi emendat il-Ftehim.

               IL-KUNSILL TAL-UNJONI EWROPEA,

               Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50(2) tiegħu,

               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż mill-Unjoni permezz tad-Deċiżjoni tal-Kunsill (UE) 2020/135
                  12
                 tat-30 ta’ Jannar 2020 u daħal fis-seħħ fl-1 ta’ Frar 2020.

               (2)L-Artikolu 164(5)(d) tal-Ftehim dwar il-Ħruġ jagħti s-setgħa lill-Kumitat Konġunt li jadotta deċiżjonijiet li jemendaw lil dan il-Ftehim, dment li tali emendi jkunu meħtieġa biex jikkoreġu żbalji, biex jindirizzaw l-ommissjonijiet jew nuqqasijiet oħrajn, jew biex jindirizzaw sitwazzjonijiet li ma kinux previsti meta ġie ffirmat il-Ftehim, u dment li tali deċiżjonijiet ma jemendawx l-elementi essenzjali tal-Ftehim. Skont l-Artikolu 166(2) tal-Ftehim dwar il-Ħruġ, id-deċiżjonijiet adottati mill-Kumitat Konġunt huma vinkolanti għall-Unjoni u għar-Renju Unit, u l-Unjoni u r-Renju Unit iridu jimplimentaw dawn id-deċiżjonijiet, li għandu jkollhom l-istess effett legali tal-Ftehim dwar il-Ħruġ. F’konformità mal-Artikolu 182 tal-Ftehim dwar il-Ħruġ, il-Protokoll dwar l-Irlanda/l-Irlanda ta’ Fuq jifforma parti integrali minn dan il-Ftehim.

               (3)Ċerti dati msemmija fil-Ftehim dwar il-Ħruġ kienu laħqu għaddew fil-mument li daħal fis-seħħ, u għaldaqstant jenħtieġ li jiġi emendat, flimkien ma’ aġġustamenti korrispondenti, fl-interess iċ-ċertezza tad-dritt.

               (4)L-Artikolu 145 tal-Ftehim dwar il-Ħruġ ma fihx dispożizzjonijiet li jirregolaw l-għotjiet skont il-Fond tar-Riċerka għall-Faħam u l-Azzar mogħtija lill-benefiċjarji tar-Renju Unit qabel tmiem il-perjodu ta’ tranżizzjoni, u għaldaqstant għandu jiġi ssupplementat f'dan ir-rigward, biex jagħti ċ-ċertezza tad-dritt fir-rigward tal-għotjiet li għadhom għaddejjin.

               (5)Bi żvista, żewġ deċiżjonijiet tal-Kummissjoni Amministrattiva għall-Koordinazzjoni tas-Sistemi tas-Sigurtà Soċjali ma ġewx imniżżla fil-Parti I tal-Anness I tal-Ftehim dwar il-Ħruġ u tmien atti li huma essenzjali għall-applikazzjoni tar-regoli tas-suq intern għall-merkanzija għall-Irlanda ta' Fuq ma ġewx imniżżla fl-Anness 2 tal-Protokoll dwar l-Irlanda/l-Irlanda ta' Fuq. Dawn id-deċiżjonijiet u l-atti għaldaqstant jenħtieġ li jiżdiedu ma’ dawk l-annessi. Barra minn hekk, huma meħtieġa wkoll tliet noti biex jiddefinixxu ulterjorment il-kamp ta’ applikazzjoni ta’ ċerti atti speċifiċi mniżżla fl-Anness 2 tal-Protokoll dwar l-Irlanda/l-Irlanda ta' Fuq. Għaldaqstant jenħtieġ li dawn in-noti jiżdiedu mal-Anness 2 tal-Protokoll dwar l-Irlanda/l-Irlanda ta' Fuq.

               (6)Jenħtieġ li l-Kumitat Konġunt jadotta deċiżjoni skont l-Artikolu 164(5)(d) tal-Ftehim dwar il-Ħruġ biex jiġu indirizzati dawn l-ommissjonijiet u nuqqasijiet.

               (7)Għaldaqstant, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kumitat Konġunt,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat Konġunt stabbilit mill-Ftehim dwar il-Ħruġ dwar deċiżjoni tal-Kumitat Konġunt li għandha tittieħed f’konformità mal-Artikolu 164(5)(d) tiegħu għandha tkun li l-Ftehim dwar il-Ħruġ jiġi emendat kif ġej:

               1)Fl-Artikolu 135, fit-titolu, il-kliem “baġits tal-Unjoni għas-snin 2019 u 2020” għandhom jiġu sostitwiti bil-kliem “baġit tal-Unjoni għas-sena 2020”, u fil-paragrafu 1, il-kliem "snin 2019 u" għandhom jiġu sostitwiti bil-kelma "sena";

               2)Fl-Artikolu 137, fit-titlu u fl-ewwel subparagrafu tal-paragrafu 1, il-kliem “fl-2019 u” għandhom jitħassru;

               3)L-Artikolu 143(1) għandu jiġi emendat kif ġej:

               (a)fit-tieni subparagrafu “31 ta’ Lulju 2019” għandha tiġi sostitwita b’“31 ta’ Lulju 2020”;

               (b)it-tielet subparagrafu għandu jiġi sostitwit b’dan li ġej:

               “Fil-kontijiet konsolidati tal-Unjoni relatati mas-sena 2020, il-pagamenti li jsiru mid-dispożizzjonijiet imsemmija fil-punt (b) tat-tieni subparagrafu mid-data tad-dħul fis-seħħ ta’ dan il-Ftehim sal-31 ta’ Diċembru 2020 għandhom jiġu divulgati għall-istess operazzjonijiet finanzjarji kif imsemmija f’dan il-paragrafu iżda li dwarhom tittieħed deċiżjoni fid-data tad-dħul fis-seħħ ta’ dan il-Ftehim jew wara din.”;

               4)Fl-Artikolu 144(1), fit-tieni subparagrafu , “31 ta’ Lulju 2019” għandha tiġi sostitwita b’“31 ta’ Lulju 2020”;

               5)Fl-Artikolu 145, għandu jiżdied il-paragrafu li ġej:

               “Fir-rigward tal-proġetti skont il-Fond ta' Riċerka dwar il-Faħam u l-Azzar stabbilit mill-Protokoll 37 tat-Trattat dwar l-Unjoni Ewropea u tat-Trattat dwar il-Funzjonament tal-Unjoni Ewropea skont ftehimiet ta’ għotja ffirmati sa tmiem il-perjodu ta’ tranżizzjoni, għandu jkompli japplika d-dritt tal-Unjoni applikabbli fir-Renju Unit u għalih wara t-tmiem ta’ perjodu ta’ tranżizzjoni u sa ma jingħalqu l-proġetti. Id-dritt applikabbli tal-Unjoni għandu jinkludi b’mod partikolari d-dispożizzjonijiet li ġejjin, inkluża kwalunkwe emenda lil dawk id-dispożizzjonijiet, irrispettivament mid-data tal-adozzjoni, tad-dħul fis-seħħ jew tal-applikazzjoni tal-emenda:

               (a)Id-Deċiżjonijiet tal-Kunsill 2003/76/KE
                  13
               , 2003/77/KE
                  14
                u 2008/376/KE
                  15
               ;

               (b)l-atti msemmija fl-Artikolu 138(2)(a) u (c)-(e).”;

               6)l-Artikolu 150 għandu jiġi emendat kif ġej:

               (a)il-paragrafu 4 għandu jiġi emendat kif ġej:

               (i)fir-raba’ sentenza, “15 ta’ Diċembru” għandha tiġi sostitwita bi “15 ta’ Ottubru” u “2019” għandha tiġi sostitwita b’“2020”;

               (ii)fil-ħames sentenza, “15 ta’ Diċembru 2030” għandha tiġi sostitwita bi “15 ta’ Ottubru 2031”;

               (b)il-paragrafu 8 għandu jiġi emendat kif ġej:

               (i)fl-ewwel subparagrafu, “2019” għandha tiġi sostitwita b’“2020”;

               (ii)fl-ewwel sentenza tat-tieni subparagrafu, “2020” għandha tiġi sostitwita b’“2021”;

               7)Fl-Anness 2 tal-Protokoll dwar l-Irlanda/l-Irlanda ta’ Fuq, għandhom jiddaħħlu n-noti li ġejjin:

               (a)Taħt “4. Aspetti ġenerali relatati mal-kummerċ”, wara l-entrata għar-“Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008”:

               Mingħajr preġudizzju għall-fatt li l-preferenzi tariffarji għal pajjiżi eliġibbli skont is-Sistema Ġeneralizzata ta’ Preferenzi tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq:

               –ir-referenzi għal “Stat Membru” fl-Artikolu 9(1)(c)(ii), u fil-Kapitolu VI [Dispożizzjonijiet ta’ Salvagwardja u Sorveljanza] fir-Regolament (UE) Nru 978/2012 ma għandhomx jittieħdu bħala li jinkludu lir-Renju Unit fir-rigward tal-Irlanda ta’ Fuq;

               –ir-referenzi għas- “suq tal-Unjoni” fl-Artikolu 2(k) u l-Kapitolu VI [Dispożizzjonijiet ta’ Salvagwardja u Sorveljanza] fir-Regolament (UE) 978/2012 ma għandux jinqara li jinkludi s-suq tar-Renju Unit fir-rigward tal-Irlanda ta’ Fuq; kif ukoll

               –ir-referenzi għal “produtturi tal-Unjoni” u “l-industrija tal-Unjoni” fir-Regolament (UE) Nru 978/2012 ma għandhomx jinqraw li jinkludu l-produtturi u l-industrija, rispettivament, tar-Renju Unit fir-rigward tal-Irlanda ta’ Fuq.”

               (b)Taħt “5. Strumenti għad-difiża tal-kummerċ” taħt it-titolu tat-taqsima:

               “Mingħajr preġudizzju għall-fatt li l-miżuri ta’ difiża tal-kummerċ tal-Unjoni għandhom ikunu applikabbli fir-Renju Unit fir-rigward tal-Irlanda ta’ Fuq, ir-referenzi għal “Stati Membri” jew “l-Unjoni” fir-Regolament (UE) 2016/1036, fir-Regolament (UE) 2016/1037, fir-Regolament (UE) 2015/478 u fir-Regolament 2015/755 ma għandhomx jinqraw li jinkludu lir-Renju Unit f’dak li jirrigwarda lill-Irlanda ta’ Fuq. Barra minn hekk, l-importaturi li jkunu ħallsu dazji anti-dumping jew kumpensatorji wara l-importazzjoni ta’ merkanzija żdoganata fl-Irlanda ta’ Fuq jistgħu jitolbu rimborż ta’ tali dazji esklussivament bis-saħħa tal-Artikolu 11(8) tar-Regolament (UE) 2016/1036 jew l-Artikolu 21 tar-Regolament (UE) 2016/1037, rispettivament.”

               (c)Taħt “6. Regolamenti dwar salvagwardji bilaterali” taħt it-titolu tat-taqsima:

               "Mingħajr preġudizzju għall-fatt li l-miżuri ta’ salvagwardja bilaterali tal-Unjoni għandhom japplikaw fir-Renju Unit fir-rigward tal-Irlanda ta’ Fuq, ir-referenzi għal “Stati Membri” jew “l-Unjoni” fir-regolamenti elenkati hawn taħt ma għandhomx jinqraw li jinkludu lir-Renju Unit f’dak li jirrigwarda l-Irlanda ta’ Fuq.”

               8)Fl-Anness 2 tal-Protokoll dwar l-Irlanda/l-Irlanda ta’ Fuq, jiżdiedu l-atti li ġejjin:

               –Taħt “6. Regolamenti dwar salvagwardji bilaterali”: Ir-Regolament (UE) 2019/287 tal-Parlament Ewropew u tal-Kunsill li jimplimenta klawżoli ta’ salvagwardja bilaterali u mekkaniżmi oħra li jippermettu l-irtirar temporanju ta' preferenzi f'ċerti ftehimiet kummerċjali konklużi bejn l-Unjoni Ewropea u pajjiżi terzi
                  16
               ;

               –Taħt “23. Kimiċi u relatat”: Ir-Regolament tal-Kunsill (KE) Nru 111/2005 li jistabbilixxi regoli għall-monitoraġġ ta' kummerċ fil-prekursuri ta’ drogi bejn il-Komunità u pajjiżi terzi
                  17
               ;

               –Taħt “25. Skart”: Id-Direttiva (UE) 2019/904 dwar it-tnaqqis tal-impatt ta’ ċerti prodotti tal-plastik fuq l-ambjent
                  18
               ;

               –Taħt “29. Ikel - ġenerali”: Id-Direttiva 2011/91/UE dwar l-indikazzjonijiet jew il-marki li jidentifikaw il-lott li għalih jappartjeni oġġett tal-ikel
                  19
               ;

               –Taħt “42. Materjal riproduttiv tal-pjanti”: Id-Direttiva tal-Kunsill 66/401/KEE tal-14 ta' Ġunju 1966 dwar it-tqegħid fis-suq ta' żerriegħa ta’ pjanti tal-għalf
                  20
               : Id-Direttiva tal-Kunsill 98/56/KE tal-20 ta' Lulju 1998 dwar il-marketing tal-materjali tal-propagazzjoni tal-pjanti ornamentali
                  21
               ; u d-Direttiva tal-Kunsill 2008/72/KE tal-15 ta’ Lulju 2008 dwar it-tqegħid fis-suq ta’ ħxejjex ta’ propagazzjoni u materjal taż-żrigħ, barra ż-żerriegħa
                  22
               ;

               –Taħt “47. Oħrajn”: Ir-Regolament (UE) 2019/880 tal-Parlament Ewropew u tal-Kunsill dwar l-introduzzjoni u l-importazzjoni ta’ beni kulturali
                  23
               .

               9)Fil-Parti I tal-Anness I tal-Ftehim dwar il-Ħruġ, jiżdiedu l-atti li ġejjin:

               –Taħt Skambju Elettroniku tad-Data (serje E)”: Id-Deċiżjoni Nru E7 tal-Kummissjoni Amministrattiva għall-Koordinazzjoni tas-Sistemi tas-Sigurtà Soċjali li tikkonċerna l-arranġamenti prattiċi għall-koperazzjoni u l-iskambju tad-data sakemm l-Iskambju Elettroniku ta’ Informazzjoni dwar is-Sigurtà Soċjali (EESSI) jiġi implimentat bis-sħiħ fl-Istati Membri
                  24
               ;

               –Taħt “Benefiċċji tal-familja (serje F)”: Id-Deċiżjoni Nru F3
                  25
                tal-Kummissjoni Amministrattiva għall-Koordinazzjoni tas-Sistemi tas-Sigurtà Soċjali dwar l-interpretazzjoni tal-Artikolu 68 tar-Regolament (KE) Nru 883/2004 b’rabta mal-metodu tal-kalkolu tas-suppliment li jagħmel tajjeb għad-differenza

               Artikolu 2

               Id-deċiżjoni tal-Kumitat Konġunt għandha tiġi ppubblikata f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 155, 12.6.2019, p. 1.

                     (2)

                        ĠU L 334, 16.12.2011, p. 1.

                     (3)

                        ĠU 125, 11.7.1966, p. 2298-2308

                     (4)

                        ĠU L 226, 13.8.1998, p. 16-23.

                     (5)

                        ĠU L 205, 1.8.2008, p. 28-39.

                     (6)

                        ĠU L 22, 26.1.2005, p. 1.

                     (7)

                        ĠU L 151, 7.6.2019, p. 1.

                     (8)

                        ĠU L 53, 22.2.2019, p. 1.

                     (9)

                        ĠU L 303, 31.10.2012, p. 1.

                     (10)

                        ĠU C 215, 26.6.2019, p.2

                     (11)

                        ĠU C 73, 6.3.2020, p.5

                     (12)

                        ĠU L 29, 31.1.2020, p. 1.

                     (13)

                        Id-Deċiżjoni tal-Kunsill 2003/76/KE tal-1 ta' Frar 2003 li tistabbilixxi l-miżuri neċessarji għall-implimentazzjoni tal-Protokoll, anness mat-Trattat li tistabbilixxi l-Komunità, fuq il-konsegwenzi finanzjarji tad-data tal-għeluq tat-Trattat tal-KEFA u fuq il-Fond tar-Riċerka tal-Faħam u l-Azzar (ĠU L 29, 5.2.2003, p. 22).

                     (14)

                        Id-Deċiżjoni tal-Kunsill 2003/77/KE tal-1 ta' Frar 2003 li tistabbilixxi linji gwida finanzjarji multiannwali għall-amministrazzjoni ta' l-assi tal-KEFA f’likwidazzjoni u, mat-twettiq tal-likwidazzjoni, l-Assi tal-Fond ta’ Riċerka għall-Faħam u l-Azzar (ĠU L 29, 5.2.2003, p. 25).

                     (15)

                        Id-Deċiżjoni tal-Kunsill 2008/376/KE tad-29 ta’ April 2008 dwar l-addozzjoni tal-Programm ta’ Riċerka tal-Fond Ewropew għar-Riċerka dwar il-Faħam u l-Azzar u dwar il-linji gwida tekniċi pluriennali għal dan il-programm (ĠU L 130, 20.5.2008, p. 7).

                     (16)

                        ĠU L 53, 22.2.2019, p. 1.

                     (17)

                        ĠU L 22, 26.1.2005, p. 1.

                     (18)

                        ĠU L 155, 12.6.2019, p. 1.

                     (19)

                        ĠU L 334, 16.12.2011, p. 1.

                     (20)

                        ĠU 125, 11.7.1966, p. 2298-2308

                     (21)

                        ĠU L 226, 13.8.1998, p. 16-23.

                     (22)

                        ĠU L 205, 1.8.2008, p. 28-39.

                     (23)

                        ĠU L 151, 7.6.2019, p. 1.

                     (24)

                        ĠU C 73, 6.3.2020, p. 5.

                     (25)

                        ĠU C 215, 26.6.2019, p.2


               IL-KUMMISSJONI EWROPEA
            Brussell, 5.7.2021
            COM(2021) 354 final
            2021/0175(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet(Linja baġitarja 07 20 03 01 — Sigurtà Soċjali)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt taż-ŻEE b’rabta mal-adozzjoni prevista tad-Deċiżjoni tal-Kumitat Konġunt dwar emenda tal-Protokoll 31 tal-Ftehim dwar iż-ŻEE, dwar kooperazzjoni f’qosma speċifiċi barra l-erba’ libertajiet.

               2.Kuntest tal-proposta

               2.1.Il-Ftehim dwar iż-ŻEE

               Il-Ftehim dwar iż-Żona Ekonomika Ewropea (“il-Ftehim dwar iż-ŻEE”) jiggarantixxi drittijiet u obbligi ugwali fis-Suq Intern għaċ-ċittadini u l-operaturi ekonomiċi fiż-ŻEE. Jipprevedi l-inklużjoni ta’ leġiżlazzjoni tal-UE li tkopri l-erba’ libertajiet fit-30 Stat taż-ŻEE li jinkludu l-Istati Membri tal-UE, in-Norveġja, l-Iżlanda u l-Liechtenstein. Barra minn hekk, il-Ftehim dwar iż-ŻEE jkopri l-kooperazzjoni f’oqsma importanti oħra bħar-riċerka u l-iżvilupp, l-edukazzjoni, il-politika soċjali, l-ambjent, il-protezzjoni tal-konsumatur, it-turiżmu u l-kultura, li kollettivament huma magħrufa bħala politiki “ta’ appoġġ u orizzontali”. Il-Ftehim daħal fis-seħħ fl-1 ta’ Jannar 1994. L-Unjoni Ewropea, flimkien mal-Istati Membri tagħha, hija parti għall-Ftehim.

               2.2.Il-Kumitat Konġunt taż-ŻEE

               Il-Kumitat Konġunt taż-ŻEE huwa responsabbli għall-ġestjoni tal-Ftehim dwar iż-ŻEE. Huwa forum għall-iskambju ta’ fehmiet marbuta mal-funzjonament tal-Ftehim dwar iż-ŻEE. Id-deċiżjonijiet tiegħu jittieħdu permezz ta’ kunsens. F’konformità mat-Trattat ta’ Lisbona, ir-responsabbiltà għall-koordinazzjoni tal-kwistjonijiet taż-ŻEE fuq in-naħa tal-UE hija tas-Servizz Ewropew għall-Azzjoni Esterna.

               2.3.L-att previst tal-Kumitat Konġunt taż-ŻEE

               Il-Kumitat Konġunt taż-ŻEE huwa mistenni jadotta d-Deċiżjoni tal-Kumitat Konġunt taż-ŻEE (“l-att previst”) rigward l-emenda tal-Protokoll 31 tal-Ftehim dwar iż-ŻEE, dwar il-kooperazzjoni f’oqsma speċifiċi li ma jagħmlux parti mill-erba’ libertajiet.

               L-għan tal-att previst huwa li jiżgura l-kontinwazzjoni tal-kooperazzjoni tal-Partijiet Kontraenti għall-Ftehim dwar iż-ŻEE fl-azzjonijiet tal-Unjoni ffinanzjati mill-baġit ġenerali tal-Unjoni fir-rigward tal-moviment liberu tal-ħaddiema, il-koordinazzjoni tal-iskemi tas-sigurtà soċjali u l-miżuri għall-migranti, inklużi migranti minn pajjiżi terzi (Linja Baġitarja 07 20 03 01), imdaħħla fil-baġit ġenerali tal-Unjoni Ewropea għas-sena finanzjarja 2021.

               L-att previst se jsir vinkolanti għall-Partijiet f’konformità mal-Artikoli 103 u 104 tal-Ftehim dwar iz-ŻEE.

               3.Pożizzjoni li għandha tittieħed f’isem l-Unjoni

               Il-Kummissjoni tippreżenta l-Abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun fil-qagħda li tippreżentah fil-Kumitat Konġunt taż-ŻEE kemm jista’ jkun malajr.

               Il-kontenut u n-natura tal-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċi adattamenti tekniċi fis-sens tar-Regolament tal-Kunsill Nru 2894/94. Għaldaqstant, il-pożizzjoni tal-Unjoni għandha tiġi stabbilita mill-Kunsill.

               Skont il-politika baġitarja tal-UE, kull parteċipazzjoni f’attività tal-UE tista’ ssir biss wara li jitħallsu l-kontribuzzjonijiet finanzjarji korrispondenti. Il-ħlas jista’ madankollu jsir ladarba dan l-abbozz ta’ Deċiżjoni tal-Kunsill jiġi adottat u wara li s-sejħa għal fondi tal-UE stabbilita mill-Kummissjoni Ewropea tkun ippreżentata lill-Istati tal-EFTA u taż-ŻEE.

               Għalhekk, biex jimtela l-vojt fiż-żmien bejn l-1 ta’ Jannar 2021 u r-riċeviment tal-ħlas rispettiv, l-abbozz tad-Deċiżjoni tal-Kumitat Konġunt se jkun applikabbli b’mod retroattiv mill-1 ta’ Jannar 2021. Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”.
                  1

               4.1.2.Applikazzjoni għall-każ preżenti

               Il-Kumitat Konġunt taż-ŻEE huwa korp imwaqqaf bi ftehim, jiġifieri l-Ftehim dwar iż-ŻEE. L-att, li l-Kumitat Konġunt taż-ŻEE huwa mitlub jadotta, jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 103 u 104 tal-Ftehim dwar iż-ŻEE.

               L-att previst la jissupplimenta u lanqas jemenda l-qafas istituzzjonali tal-Ftehim. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE b’rabta mal-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawn il-miri jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               Fir-rigward ta’ att previst li simultanjament isegwi għadd ta’ objettivi, jew li għandu diversi komponenti, li huma marbuta b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) TFUE jkollha tinkludi, eċċezzjonalment, id-diversi bażijiet ġuridiċi korrispondenti.

               4.2.2.Applikazzjoni għall-każ preżenti

               L-att previst għandu objettivi u komponenti fil-qasam tal-moviment liberu tal-ħaddiema u l-koordinazzjoni tal-iskemi tas-sigurtà soċjali. Il-bażi ġuridika sostantiva għandha għalhekk tkun l-Artikoli 46 u 48 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikoli 46 u 48 TFUE, b’rabta mal-Artikolu 218(9) TFUE u l-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               5.Implikazzjonijiet baġitarji

                  L-Istati taż-ŻEE u tal-EFTA għandhom jikkontribwixxu finanzjarjament għal-Linja Baġitarja 07 20 03 01: “Moviment liberu tal-ħaddiema, koordinazzjoni ta’ skemi tas-sigurtà soċjali u miżuri għall-migranti inkluż migranti minn pajjiżi terzi”. L-ammont eżatt għandu jiġi ddeterminat ladarba tiġi adottata din id-deċiżjoni tal-Kunsill, fuq il-bażi tal-modalitajiet previsti fil-Protokoll 32 tal-Ftehim dwar iż-ŻEE.

               6.Pubblikazzjoni tal-att previst

               Billi l-att tal-Kumitat Konġunt taż-ŻEE se jemenda l-Protokoll 31 tal-Ftehim dwar iż-ŻEE, dwar kooperazzjoni f’oqsma speċifiċi barra l-erba’ libertajiet, huwa xieraq li jkun ippubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2021/0175 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward emenda għall-Protokoll 31 tal-Ftehim dwar iż-ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet

                  (Linja baġitarja 07 20 03 01 — Sigurtà Soċjali)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 46 u 48, flimkien mal-Artikolu 218(9), tiegħu,

               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  2
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  3
                (“il-Ftehim dwar iż-ŻEE”) daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim dwar iż-ŻEE, il-Kumitat Konġunt taż-ŻEE jista' jiddeċiedi li jemenda, inter alia, il-Protokoll 31 tal-Ftehim dwar iż-ŻEE.

               (3)Il-Protokoll 31 tal-Ftehim dwar iż-ŻEE fih dispożizzjonijiet dwar il-kooperazzjoni f'oqsma speċifiċi li ma jagħmlux parti mill-erba' libertajiet.

               (4)Huwa xieraq li l-kooperazzjoni tal-Partijiet Kontraenti għall-Ftehim dwar iż-ŻEE titkompla u tinkludi l-kooperazzjoni dwar il-moviment liberu tal-ħaddiema, il-koordinazzjoni tas-sistemi tas-sigurtà soċjali u l-miżuri għall-migranti, inklużi l-migranti minn pajjiżi terzi.

               (5)Il-Protokoll 31 tal-Ftehim dwar iż-ŻEE jenħtieġ għalhekk li jiġi emendat biex jippermetti li din il-kooperazzjoni estiża tkompli mill-1 ta' Jannar 2021.

               (6)Il-pożizzjoni tal-Unjoni fil-Kumitat Konġunt taż-ŻEE jenħtieġ li tkun ibbażata fuq l-abbozz ta’ Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta fil-Protokoll 31 tal-Ftehim dwar iż-ŻEE, dwar kooperazzjoni f'oqsma speċifiċi barra mill-erba' libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (2)

                        ĠU L 305, 30.11.1994, p. 6-8

                     (3)

                        ĠU L 1, 3.1.1994, p. 3.

    ---documentbreak---

               IL-KUMMISSJONI EWROPEA
            Brussell, 5.7.2021
            COM(2021) 354 final
            ANNESSI
            ta'
            Proposta għal DEĊIŻJONI TAL-KUNSILL
            li temenda l-Protokoll 31 għall-Ftehim dwar iż-ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet(Linja baġitarja 07 20 03 01 - Sigurtà Soċjali)

               ANNESS

               DEĊIŻJONI TAL-KUMITAT KONĠUNT TAŻ-ŻEE

               Nru [...]

               ta’ [...]

               li temenda l-Protokoll 31 għall-Ftehim dwar iż-ŻEE,
               dwar kooperazzjoni f'oqsma speċifiċi li ma jagħmlux parti mill-erba' libertajiet

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikoli 86 u 98 tiegħu,

               Billi:

               (1)Huwa xieraq li titkompla l-kooperazzjoni tal-Partijiet Kontraenti tal-Ftehim dwar iż-ŻEE fl-azzjonijiet tal-Unjoni ffinanzjati mill-baġit ġenerali tal-Unjoni rigward il-moviment liberu tal-ħaddiema, il-koordinazzjoni tal-iskemi tas-sigurtà soċjali u l-miżuri għall-migranti, inklużi l-migranti minn pajjiżi terzi.

               (2)Huwa xieraq li din il-kooperazzjoni tkompli wara l-31 ta’ Diċembru 2020, irrispettivament minn meta din id-Deċiżjoni tkun adottata jew jekk it-twettiq tar-rekwiżiti kostituzzjonali għal din id-Deċiżjoni tal-Kumitat Konġunt taż-ŻEE, jekk ikun hemm, jiġix innotifikat wara l-10 ta’ Lulju 2021.

               (3)Entitajiet stabbiliti fl-Istati tal-EFTA għandhom ikunu intitolati li jipparteċipaw f'attivitajiet li jibdew qabel id-dħul fis-seħħ ta' din id-Deċiżjoni. L-ispejjeż imġarrba għal dawn l-attivitajiet, li l-implimentazzjoni tagħhom tibda wara l-1 ta’ Jannar 2021, jistgħu jitqiesu bħala eliġibbli bl-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-UE sakemm din id-Deċiżjoni tidħol fis-seħħ qabel it-tmiem tal-azzjoni kkonċernata.

               (4)Il-Protokoll 31 tal-Ftehim dwar iż-ŻEE għandu għalhekk jiġi emendat biex ikun possibbli li din il-kooperazzjoni estiża tibda sseħħ mill-1 ta’ Jannar 2021,

               ADOTTA DIN ID-DEĊIŻJONI:

               Artikolu 1

               L-Artikolu 5 tal-Protokoll 31 tal-Ftehim dwar iż-ŻEE għandu jiġi emendat kif ġej:

               1.Il-paragrafu li ġej jiddaħħal wara l-paragrafu 13:

               “14.Mill-1 ta' Jannar 2021, l-Istati tal-EFTA għandhom jipparteċipaw fl-azzjonijiet iffinanzjati mill-intestatura baġitarja li ġejja, imdaħħla fil-baġit ġenerali tal-Unjoni Ewropea għas-sena finanzjarja 2021:

               -Linja Baġitarja 07 20 03 01: Moviment liberu tal-ħaddiema, koordinazzjoni ta’ skemi tas-sigurtà soċjali u miżuri għall-migranti inkluż migranti minn pajjiżi terzi

               L-ispejjeż imġarrba għal attivitajiet li l-implimentazzjoni tagħhom tibda wara l-1 ta’ Jannar 2021, jistgħu jitqiesu bħala eliġibbli mill-bidu tal-azzjoni skont il-ftehim tal-għotja jew id-deċiżjoni tal-għotja kkonċernati dment li d-Deċiżjoni tal-Kumitat Konġunt taż-ŻEE Nru XX/2021 ta’ l[…][Din id-deċiżjoni] tidħol fis-seħħ qabel tmiem l-azzjoni.”

               2.Fil-paragrafu 5, il-kliem “u fl-azzjonijiet iffinanzjati mil-linji tal-baġit għas-snin finanzjarji 2014, 2015, 2016, 2017, 2018, 2019 u 2020 imsemmija fil-paragrafu 13 mill-1 ta' Jannar 2014” jinbidel bil-kliem “, fl-azzjonijiet iffinanzjati mil-linji tal-baġit għas-snin finanzjarji 2014, 2015, 2016, 2017, 2018, 2019, 2020, u 2021 imsemmija fil-paragrafu 13 mill-1 ta' Jannar 2014 u fl-azzjonijiet iffinanzjati mil-linja tal-baġit għas-sena finanzjarja 2021 imsemmija fil-paragrafu 14 mill-1 ta' Jannar 2021”.

               3.Fil-paragrafi 6 u 7, il-kliem “paragrafi 8, 12 u 13” jinbidlu bil-kliem “paragrafi 8, 12, 13 u 14”.

               Artikolu 2

               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim dwar iż-ŻEE
                  1*.

               Għandu japplika mill-1 ta’ Jannar 2021.

               Artikolu 3

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  [...]

                Is-Segretarji

                      Tal-Kumitat Konġunt taż-ŻEE

                     [...]

                     (1)
                  *
                        [Ma huwa indikat ebda rekwiżit kostituzzjonali.] [Indikati rekwiżiti kostituzzjonali.]


               IL-KUMMISSJONI EWROPEA
            Brussell, 6.7.2021
            COM(2021) 368 final
            2021/0182(NLE)
            Proposta għal
            DEĊIŻJONI TAL-KUNSILL
            li tawtorizza lill-Istati Membri tal-Unjoni Ewropea li jaċċettaw, fl-interess tal-Unjoni Ewropea, l-adeżjoni tal-Pakistan mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta’ Minuri

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  L-għan tal-Konvenzjoni tal-Aja tal-25 ta’ Ottubru 1980 dwar l-Aspetti Ċivili tal-Ħtif Internazzjonali ta’ Minuri (minn issa ’l quddiem: “il-Konvenzjoni tal-Aja tal-1980”), li sa issa hija rratifikata minn 101 pajjiż, inklużi l-Istati Membri kollha tal-UE, huwa li jerġa’ jkun hemm l-istatus quo permezz tar-ritorn immedjat ta’ minuri mneħħija jew miżmuma b’mod illeċitu permezz ta’ sistema ta’ kooperazzjoni fost l-awtoritajiet ċentrali maħtura mill-Partijiet Kontraenti tagħha.

                  Billi l-prevenzjoni tal-ħtif tal-minuri hija parti essenzjali mill-politika tal-UE biex tippromwovi d-drittijiet tat-tfal, l-Unjoni Ewropea hija attiva fil-livell internazzjonali biex ittejjeb l-applikazzjoni tal-Konvenzjoni tal-Aja tal-1980 u tħeġġeġ lill-Istati terzi biex jaderixxu magħha.

                  Il-Pakistan iddepożita l-istrument tal-adeżjoni mal-Konvenzjoni tal-Aja tal-1980 fit-22 ta’ Diċembru 2016. Il-Konvenzjoni daħlet fis-seħħ fil-Pakistan fl-1 ta’ Marzu 2017.

                  L-Artikolu 38(4) tal-Konvenzjoni tal-Aja tal-1980 jistipula li l-Konvenzjoni tapplika bejn il-pajjiż aderenti u dawk l-Istati Kontraenti li jkunu ddikjaraw li aċċettaw l-adeżjoni.

                  L-eżistenza tal-kompetenza esklużiva tal-UE fil-kwistjoni tal-aċċettazzjoni tal-adeżjoni ta’ Stat terz mal-Konvenzjoni tal-Aja tal-1980 ġiet ikkonfermata mill-Qorti tal-Ġustizzja tal-Unjoni Ewropea, li ġiet ikkonsultata fuq inizjattiva tal-Kummissjoni.

                  Fl-14 ta’ Ottubru 2014, l-Opinjoni 1/13 tal-Qorti tal-Ġustizzja tal-Unjoni Ewropea ddikjarat li l-kompetenza esklużiva tal-Unjoni Ewropea tinkorpora l-aċċettazzjoni tal-adeżjoni ta’ Stat terz mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta’ Minuri.

                  Il-Qorti insistiet fuq il-ħtieġa għall-uniformità dwar il-kwistjoni fil-livell tal-UE, sabiex tiġi evitata ġeometrija varjabbli fost l-Istati Membri.

                  Billi l-kwistjoni tal-ħtif internazzjonali ta’ minuri taqa’ taħt il-kompetenza esterna esklużiva tal-Unjoni Ewropea, id-deċiżjoni jekk taċċettax l-adeżjoni tal-Pakistan għandha tittieħed fil-livell tal-UE permezz ta’ Deċiżjoni tal-Kunsill. B’hekk, jenħtieġ li l-Istati Membri tal-Unjoni Ewropea jiddepożitaw id-dikjarazzjoni ta’ aċċettazzjoni rigward l-adeżjoni tal-Pakistan fl-interess tal-Unjoni Ewropea.

                  L-aċċettazzjoni tal-Istati Membri tal-Unjoni Ewropea tagħmel il-Konvenzjoni tal-Aja tal-1980 applikabbli bejn il-Pakistan u l-Istati Membri tal-UE ħlief id-Danimarka.

               •Konsistenza mad-dispożizzjonijiet eżistenti fil-qasam ta’ politika

                  Sa fejn jikkonċerna l-ħtif ta’ minuri mill-ġenituri, il-Konvenzjoni tal-Aja tal-1980 hija l-kontroparti internazzjonali tar-Regolament tal-Kunsill Nru 2201/2003 (magħruf bħala r-Regolament Brussell IIa) li huwa l-element ċentrali tal-kooperazzjoni ġudizzjarja tal-UE fi kwistjonijiet matrimonjali u kwistjonijiet ta’ responsabbiltà tal-ġenituri.

                  Wieħed mill-objettivi tar-Regolament huwa li jiskoraġġixxi l-ħtif ta’ minuri bejn l-Istati Membri billi jistabbilixxi proċeduri biex jiżgura r-ritorn immedjat tal-minuri fl-Istat Membru tar-residenza abitwali tagħhom. Għal dan il-għan, ir-Regolament Brussell IIa jinkorpora fl-Artikolu 11 tiegħu il-proċedura stipulata fil-Konvenzjoni tal-Aja tal-1980 u jikkomplementaha billi jiċċara wħud mill-aspetti tagħha, b’mod partikolari s-smigħ tal-minuri, il-perjodu ta’ żmien biex tittieħed deċiżjoni wara li tiġi ppreżentata applikazzjoni għar-ritorn u r-raġunijiet li ma jsirx ir-ritorn tal-minuri. Jintroduċi wkoll dispożizzjonijiet li jirregolaw ordnijiet kunfliġġenti ta’ ritorn u ta’ kontra r-ritorn maħruġa fi Stati Membri differenti.

                  Fil-livell internazzjonali, l-Unjoni Ewropea tappoġġa l-adeżjoni tal-Istati terzi mal-Konvenzjoni tal-Aja tal-1980 sabiex l-Istati Membri tagħha jiddependu fuq qafas legali komuni biex jindirizzaw il-ħtif internazzjonali ta’ minuri.

                  Bejn Ġunju 2015 u Frar 2019 diġà ġew adottati 18-il Deċiżjoni tal-Kunsill sabiex tiġi aċċettata l-adeżjoni tal-Konvenzjoni tal-Aja tal-1980 dwar il-Ħtif Internazzjonali ta’ Minuri ta’ 26 pajjiż terz (il-Marokk, Singapore, il-Federazzjoni Russa, l-Albanija, Andorra, is-Seychelles, l-Armenja, ir-Repubblika tal-Korea, il-Każakistan, il-Perù, il-Georgia, l-Afrika t’Isfel, iċ-Ċilì, l-Iżlanda, il-Bahamas, il-Panama, l-Urugwaj, il-Kolombja, El Salvador u San Marino, ir-Repubblika Dominicana, il-Belarussja, l-Użbekistan, il-Honduras, l-Ekwador u l-Ukrajna)
                     1
                  .

               •Konsistenza ma’ politiki oħra tal-Unjoni

                  Din il-proposta hija marbuta b’mod evidenti mal-objettiv ġenerali minqux fl-Artikolu 3 tat-Trattat dwar l-Unjoni Ewropea għall-protezzjoni tad-drittijiet tat-tfal. Is-sistema tal-Konvenzjoni tal-Aja tal-1980 hija mfassla biex tipproteġi lill-minuri mill-effetti ta’ ħsara ta’ ħtif mill-ġenituri u tiżgura li l-minuri jkunu jistgħu jżommu kuntatt maż-żewġ ġenituri, pereżempju billi tiżgura l-eżerċizzju effettiv tad-drittijiet ta’ aċċess.

                  Ta’ min isemmi wkoll ir-rabta mal-promozzjoni tal-użu tal-medjazzjoni fis-soluzzjoni tat-tilwim familjari transfruntier. Id-Direttiva dwar ċerti aspetti ta’ medjazzjoni f’materji ċivili u kummerċjali
                     2
                   tapplika wkoll għal-liġi tal-familja fl-ispazju ġudizzjarju Ewropew komuni. Il-Konvenzjoni tal-Aja tal-1980 tħeġġeġ ukoll ir-riżoluzzjoni amikevoli tat-tilwim familjari. Waħda mill-Gwidi ta’ Prattika Tajba skont il-Konvenzjoni tal-Aja tal-1980 ippubblikata mill-Konferenza tal-Aja dwar id-Dritt Internazzjonali Privat hija ddedikata għall-użu tal-medjazzjoni għar-riżoluzzjoni tat-tilwim familjari internazzjonali li jikkonċerna l-minuri li taqa’ fil-kamp ta’ applikazzjoni tal-Konvenzjoni. Fuq l-inizjattiva tal-Kummissjoni Ewropea, minbarra fl-Ingliż u l-Franċiż din il-Gwida ġiet tradotta fil-lingwi kollha tal-UE u anki fl-Għarbi biex tappoġġa d-djalogu mal-Istati li għadhom ma rratifikawx/aderewx mal-Konvenzjoni u tgħinhom isibu modi konkreti kif jindirizzaw il-problemi maħluqa mill-ħtif internazzjonali ta’ minuri
                     3
                  .

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikolu 38 tal-Konvenzjoni tal-Aja tal-1980 jipprovdi li “[l]-adeżjoni [tal-Istati aderenti] jkollha effett biss fir-relazzjonijiet bejn l-Istat aderenti u dawk l-Istati Kontraenti li jkunu ddikjaraw li aċċettaw l-adeżjoni”. Minħabba l-fatt li d-deċiżjoni tirrigwarda l-aċċettazzjoni espliċita tal-adeżjoni ta’ Stat aderenti mal-Konvenzjoni tal-Aja tal-1980 mill-Istati Membri fl-interess tal-Unjoni, il-bażi ġuridika applikabbli hija l-Artikolu 218(6) tat-Trattat dwar il-Funzjonament tal-Unjoni Ewropea. Il-bażi ġuridika sostantiva hija l-Artikolu 81(3) tat-TFUE, għaldaqstant il-Kunsill għandu jaġixxi b’mod unanimu wara li jikkonsulta mal-Parlament Ewropew.

                  L-Irlanda hija marbuta bir-Regolament (KE) Nru 2201/2003 u għaldaqstant qed tieħu sehem fl-adozzjoni u fl-applikazzjoni ta’ din id-Deċiżjoni.

                  F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               •Proporzjonalità

                  Din il-proposta hija mfassla fuq il-mudell tad-Deċiżjonijiet tal-Kunsill diġà adottati dwar l-istess suġġett u ma tmurx lil hinn minn dak li huwa meħtieġ biex jintlaħaq l-objettiv ta’ azzjoni koerenti tal-UE fil-qasam tal-ħtif internazzjonali ta’ minuri billi tiżgura li l-Istati Membri kollha tal-UE jaċċettaw l-adeżjoni tal-Pakistan mal-Konvenzjoni tal-Aja tal-1980 f’perjodu ta’ żmien stabbilit.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  Il-maġġoranza l-kbira tal-Istati Membri tal-Unjoni Ewropea, ikkonsultati mill-Kummissjoni dwar ir-rieda tagħhom li jaċċettaw l-adeżjoni tal-Pakistan mal-Konvenzjoni tal-Aja tal-1980, taw opinjoni favorevoli.

                  Id-diskussjonijiet li saru waqt Laqgħa tal-esperti tat-2 ta’ Lulju 2019 urew li, b’eċċezzjoni waħda, ma hemm l-ebda oġġezzjoni min-naħa tal-Istati Membri għall-aċċettazzjoni tal-adeżjoni tal-Pakistan mal-Konvenzjoni tal-Aja tal-1980.

                  Il-Kummissjoni għandha fiduċja li aktar diskussjonijiet fil-livell tekniku fil-Grupp ta’ Ħidma tal-Kunsill dwar Materji ta’ Dritt Ċivili se jwasslu għall-unanimità meħtieġa għall-adozzjoni tad-Deċiżjoni tal-Kunsill.

               •Ġbir u użu tal-għarfien espert

                  Bħala tħejjija għal-Laqgħa tal-esperti tat-2 ta’ Lulju 2019 u s-segwitu tagħha, il-Kummissjoni kienet f’kuntatt mill-qrib mal-Konferenza tal-Aja dwar id-Dritt Internazzjonali Privat u mad-Delegazzjoni tal-UE fil-Pakistan.

               •Valutazzjoni tal-impatt

                  Rigward it-18-il Deċiżjoni tal-Kunsill dwar l-aċċettazzjoni tal-adeżjoni ta’ diversi Stati terzi mal-Konvenzjoni tal-Aja tal-1980, li diġà ġew adottati bejn l-2015 u l-2019, ma twettqet l-ebda valutazzjoni tal-impatt minħabba n-natura ta’ dan l-att leġiżlattiv. Madankollu, il-livell ta’ implimentazzjoni tal-Konvenzjoni mill-Pakistan ġie eżaminat fil-Laqgħa tal-esperti tat-2 ta’ Lulju 2019 li fiha kienu rrappreżentati l-Istati Membri kollha tal-UE.  Bħala segwitu għal-laqgħa, il-Kummissjoni segwiet mill-qrib aktar żviluppi fil-Pakistan.

                   Il-Pakistan ħatar l-Uffiċċju tal-Avukat Ġenerali fil-Ministeru għall-Liġi, il-Ġustizzja u d-Drittijiet tal-Bniedem bħala l-Awtorità Ċentrali tiegħu. Barra minn hekk, waqqaf awtoritajiet provinċjali f’Punjab, Sindh, Khyber Pakhtunkhwa, Balochistan, Azad Jammu u Kashmir u Gilgit-Baltistan flimkien mal-aġenziji tal-gvern xierqa biex jappoġġaw lil dawn l-awtoritajiet. L-Awtorità Ċentrali ħarġet “Proċeduri Operattivi Standard” għal dawn l-entitajiet subfederali għal gwida fit-trattament tal-każijiet, b’enfasi qawwija fuq il-medjazzjoni.

                  Il-leġiżlazzjoni nazzjonali ġiet emendata sabiex issemmi wkoll il-Konvenzjoni tal-Aja tal-1980 fost il-kompetenzi tal-Qrati tal-Familja. Sa mill-2017 twettqu diversi korsijiet ta’ taħriġ, sabiex il-ġudikatura tingħata struzzjonijiet li l-Konvenzjoni tal-Aja tal-1980 hija proċedurali u ma tikkonċernax il-mertu tal-kwistjoni (it-tilwim dwar il-kustodja). Ġie ddikjarat b’mod ċar li l-Qrati tax-Xarija ma għandhom l-ebda kompetenza fir-rigward tal-Konvenzjoni.

                  Qabel ma aċċetta l-adeżjoni tal-Pakistan, il-Gvern tal-Istati Uniti bagħat żewġ delegazzjonijiet ta’ livell għoli magħmula minn avukati, uffiċjali tad-Dipartiment tal-Istat u esperti tal-Konvenzjoni tal-Aja fil-Pakistan biex jivvalutaw il-konformità amministrattiva u ġudizzjarja tal-Konvenzjoni. L-Ambaxxata tal-Istati Uniti f’Islamabad organizzat ukoll ħafna seminars u sessjonijiet ta’ ħidma madwar il-pajjiż għall-avukati, l-imħallfin u l-uffiċjali tal-gvern u partijiet ikkonċernati oħra.

                  L-adeżjoni tal-Pakistan mal-Konvenzjoni tal-Aja tal-1980 ġiet aċċettata minn 12-il Parti Kontraenti, inkluż l-Istati Uniti.

               4.IMPLIKAZZJONIJIET BAĠITARJI

                  Id-deċiżjoni proposta ma għandha l-ebda implikazzjoni baġitarja.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Billi l-proposta tikkonċerna biss l-awtorizzazzjoni lill-Istati Membri tal-Unjoni Ewropea biex jaċċettaw l-adeżjoni tal-Pakistan mal-Konvenzjoni tal-Aja tal-1980, il-monitoraġġ tal-implimentazzjoni tagħha huwa limitat għar-rispett mill-Istati Membri tal-kliem tad-dikjarazzjoni, l-iskeda taż-żmien biex jiddepożitawha u l-komunikazzjoni tad-depożitu tagħha lill-Kummissjoni, kif stabbilit fid-Deċiżjoni tal-Kunsill.

               2021/0182 (NLE)

               Proposta għal

               DEĊIŻJONI TAL-KUNSILL

               li tawtorizza lill-Istati Membri tal-Unjoni Ewropea li jaċċettaw, fl-interess tal-Unjoni Ewropea, l-adeżjoni tal-Pakistan mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta’ Minuri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 81(3), flimkien mal-Artikolu 218(6) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  4
               ,

               Billi:

               (1)L-Unjoni Ewropea stabbiliet bħala wieħed mill-għanijiet tagħha l-promozzjoni tal-protezzjoni tad-drittijiet tat-tfal, kif iddikjarat fl-Artikolu 3 tat-Trattat dwar l-Unjoni Ewropea. Il-miżuri għall-protezzjoni tal-tfal kontra t-tneħħija jew iż-żamma b’mod illeċitu huma parti essenzjali minn dik il-politika.

               (2)Il-Kunsill adotta r-Regolament (KE) Nru 2201/2003
                  5
                (“ir-Regolament Brussell IIa”), li għandu l-għan li jipproteġi lill-minuri mill-effetti ta’ ħsara tat-tneħħija jew taż-żamma b’mod illeċitu u li jistabbilixxi proċeduri biex jiżgura r-ritorn immedjat tagħhom lejn l-Istat tar-residenza abitwali tagħhom, kif ukoll li jiżgura l-ħarsien tad-drittijiet tal-aċċess u tad-drittijiet tal-kustodja.

               (3)Ir-Regolament Brussell IIa jikkomplementa u jirrinforza l-Konvenzjoni tal-Aja tal-25 ta’ Ottubru 1980 dwar l-Aspetti Ċivili tal-Ħtif Internazzjonali ta’ Minuri (“il-Konvenzjoni tal-Aja tal-1980”) li tistabbilixxi, fil-livell internazzjonali, sistema ta’ obbligi u kooperazzjoni fost l-Istati Kontraenti u bejn l-awtoritajiet ċentrali u għandha l-għan li tiżgura r-ritorn immedjat ta’ minuri mneħħija jew miżmuma b’mod illeċitu.

               (4)L-Istati Membri kollha tal-Unjoni huma parti għall-Konvenzjoni tal-Aja tal-1980.

               (5)L-Unjoni tinkoraġġixxi lil Stati terzi biex jaċċedu għall-Konvenzjoni tal-Aja tal-1980 u tappoġġa l-implimentazzjoni korretta tal-Konvenzjoni tal-Aja tal-1980 billi tieħu sehem, flimkien mal-Istati Membri, fost oħrajn, fil-Kummissjonijiet Speċjali organizzati fuq bażi regolari mill-Konferenza tal-Aja dwar id-Dritt Internazzjonali Privat.

               (6)Qafas legali komuni applikabbli bejn l-Istati Membri tal-Unjoni u Stati terzi jista’ jkun l-aħjar soluzzjoni għal każijiet sensittivi ta’ ħtif internazzjonali ta’ minuri.

               (7)Il-Konvenzjoni tal-Aja tal-1980 tistipula li hija tapplika bejn l-Istat aderenti u dawk l-Istati kontraenti li jkunu ddikjaraw li aċċettaw l-adeżjoni.

               (8)Il-Konvenzjoni tal-Aja tal-1980 ma tippermettix li organizzazzjonijiet reġjonali għall-integrazzjoni ekonomika bħall-Unjoni jsiru partijiet għaliha. Għaldaqstant, l-Unjoni la tista’ taderixxi ma’ dik il-Konvenzjoni, u lanqas ma tista’ tressaq dikjarazzjoni ta’ aċċettazzjoni ta’ Stat aderenti.

               (9)Skont l-Opinjoni 1/13 tal-Qorti tal-Ġustizzja tal-Unjoni Ewropea, id-dikjarazzjonijiet ta’ aċċettazzjoni skont il-Konvenzjoni tal-Aja tal-1980 huma parti mill-kompetenza esterna esklużiva tal-Unjoni.

               (10)Il-Pakistan iddepożita l-istrument ta’ adeżjoni tiegħu mal-Konvenzjoni tal-Aja tal-1980 fit-22 ta’ Diċembru 2016. Il-Konvenzjoni daħlet fis-seħħ fil-Pakistan fl-1 ta’ Marzu 2017.

               (11)Valutazzjoni tas-sitwazzjoni fil-Pakistan wasslet għall-konklużjoni li l-Istati Membri tal-Unjoni Ewropea jinsabu f’pożizzjoni li jaċċettaw, fl-interess tal-Unjoni, l-adeżjoni tal-Pakistan skont it-termini tal-Konvenzjoni tal-Aja tal-1980.

               (12)Għaldaqstant, jenħtieġ li l-Istati Membri tal-Unjoni Ewropea jkunu awtorizzati jiddepożitaw id-dikjarazzjonijiet tagħhom ta’ aċċettazzjoni tal-adeżjoni tal-Pakistan fl-interess tal-Unjoni f’konformità mat-termini stipulati f’din id-Deċiżjoni.

               (13)L-Irlanda hija marbuta bir-Regolament Brussell IIa u għaldaqstant qed tieħu sehem fl-adozzjoni u l-applikazzjoni ta’ din id-Deċiżjoni.

               (14)F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha

               ADOTTA DIN ID-DEĊIŻJONI:

               Artikolu 1

               L-Istati Membri tal-Unjoni Ewropea huma b’dan awtorizzati li jaċċettaw l-adeżjoni tal-Pakistan mal-Konvenzjoni tal-Aja tal-25 ta’ Ottubru 1980 dwar l-Aspetti Ċivili tal-Ħtif Internazzjonali ta’ Minuri (“il-Konvenzjoni tal-Aja tal-1980”) fl-interess tal-Unjoni.

               L-Istati Membri tal-Unjoni Ewropea għandhom, sa mhux aktar tard minn ... [12-il xahar wara d-data tal-adozzjoni ta’ din id-Deċiżjoni], jiddepożitaw dikjarazzjoni ta’ aċċettazzjoni tal-adeżjoni tal-Pakistan mal-Konvenzjoni tal-Aja tal-1980 fl-interess tal-Unjoni, fformulata kif ġej:

               “[L-isem sħiħ tal-ISTAT MEMBRU] jiddikjara li jaċċetta l-adeżjoni tal-Pakistan mal-Konvenzjoni tal-Aja tal-25 ta’ Ottubru 1980 dwar l-Aspetti Ċivili tal-Ħtif Internazzjonali ta’ Minuri, f’konformità mad-Deċiżjoni tal-Kunsill (UE) 2021/…”

               L-Istati Membri tal-Unjoni Ewropea għandhom jinfurmaw lill-Kunsill u lill-Kummissjoni bid-depożitu tad-dikjarazzjoni tagħhom ta’ aċċettazzjoni tal-adeżjoni tal-Pakistan u għandhom jikkomunikaw lill-Kummissjoni t-test ta’ dik id-dikjarazzjoni fi żmien xahrejn minn meta jiddepożitawha.

               Artikolu 2

               Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’ Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Diġà ġew adottati 18-il Deċiżjoni tal-Kunsill li jawtorizzaw lill-Istati Membri biex jaċċettaw l-adeżjoni ta’ Andorra mal-Konvenzjoni tal-Aja tal-1980 (id-Deċiżjoni tal-Kunsill 2015/1023 li ġiet adottata fil-15 ta’ Ġunju 2015); is-Seychelles (id-Deċiżjoni tal-Kunsill 2015/2354 li ġiet adottata fl-10 ta’ Diċembru 2015); ir-Russja (id-Deċiżjoni tal-Kunsill 2015/2355 li ġiet adottata fl-10 ta’ Diċembru 2015); l-Albanija (id-Deċiżjoni tal-Kunsill 2015/2356 li ġiet adottata fl-10 ta’ Diċembru 2015); Singapore (id-Deċiżjoni tal-Kunsill 2015/1024 li ġiet adottata fil-15 ta’ Ġunju 2015); il-Marokk (id-Deċiżjoni tal-Kunsill 2015/2357 li ġiet adottata fl-10 ta’ Diċembru 2015); l-Armenja (id-Deċiżjoni tal-Kunsill 2015/2358 li ġiet adottata fl-10 ta’ Diċembru 2015); ir-Repubblika tal-Korea (id-Deċiżjoni tal-Kunsill 2016/2313 li ġiet adottata fit-8 ta’ Diċembru 2016), il-Każakistan(id-Deċiżjoni tal-Kunsill 2016/2311 li ġiet adottata fit-8.12.2016), il-Perù (id-Deċiżjoni tal-Kunsill 2016/2312 li ġiet adottata fit-8.12.2016); il-Georgia u l-Afrika t’Isfel (id-Deċiżjoni tal-Kunsill (UE) 2017/2462 tat-18 ta’ Diċembru 2017); iċ-Ċilì, l-Iżlanda u l-Bahamas (id-Deċiżjoni tal-Kunsill (UE) 2017/2424 tat-18 ta’ Diċembru 2017); il-Panama, l-Urugwaj, il-Kolombja u El Salvador (id-Deċiżjoni tal-Kunsill (UE) 2017/2464 tat-18 ta’ Diċembru 2017); San Marino (id-Deċiżjoni tal-Kunsill (UE) 2017/2463 tat-18 ta’ Diċembru 2017); ir-Repubblika Dominicana (id-Deċiżjoni tal-Kunsill (UE) 2019/305 tat-18 ta’ Frar 2019); l-Ekwador u l-Ukrajna (id-Deċiżjoni tal-Kunsill (UE) 2019/306 tat-18 ta’ Frar 2019); il-Honduras (id-Deċiżjoni tal-Kunsill (UE) 2019/307 tat-18 ta’ Frar 2019); il-Belarussja u l-Użbekistan (id-Deċiżjoni tal-Kunsill (UE) 2019/308 tat-18 ta’ Frar 2019).

                     (2)

                        Id-Direttiva 2008/52/KE tal-Parlament Ewropew u tal-Kunsill tal-21 ta’ Mejju 2008 dwar ċerti aspetti ta’ medjazzjoni f’materji ċivili u kummerċjali (ĠU L 136 tal-24 ta’ Mejju 2008, p. 3);

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        ĠU C , , p. .

                     (5)

                        Ir-Regolament tal-Kunsill (KE) Nru 2201/2003 tas-27 ta’ Novembru 2003 dwar il-ġuriżdizzjoni u r-rikonoxximent u l-infurzar ta’ sentenzi fi kwistjonijiet matrimonjali u kwistjonijiet ta’ responsabbiltà tal-ġenituri, u li jirrevoka r-Regolament (KE) Nru 1347/2000 (ĠU L 338, 23.12.2003, p. 1).